Terpengaruh berita palsu, tak semak MySejahtera antara punca tidak hadir vaksinasi

Tidak menyemak aplikasi MySejahtera dan terpengaruh dengan berita tidak benar berkaitan vaksin dikenal pasti sebagai antara punca 10,000 penduduk Pahang tidak menghadiri janji temu suntikan vaksin Covid-19.Menteri Besar Wan Rosdy Wan Ismail berkata alasan itu diterimanya selepas beliau mendapatkan penjelasan daripada pihak berkaitan berhubung isu ketidakhadiran di pusat pemberian vaksin (PPV) di Pahang.Beliau berkata Raub merupakan daerah paling tinggi mencatatkan jumlah ketidakhadiran iaitu 45% diikuti Pekan (43%), Maran (40%), Bera (28%) manakala Bentong dan Jerantut masing-masing mencatatkan 22%.“Selain tidak sedar akan lokasi, masa dan tarikh janji temu vaksin yang diberikan oleh aplikasi MySejahtera, ada juga yang memberikan alasan terlupa.“Terdapat kalangan warga emas yang berubah fikiran selepas terpengaruh dengan berita tidak benar tentang vaksin yang disebarkan ahli keluarga atau sahabat atau yang tular di media sosial,” menurutnya dalam kenyataan yang dimuat naik di laman media sosial rasmi beliau.Wan Rosdy berharap golongan muda dapat membantu menyemak dan mengingatkan ibu bapa khususnya mereka yang telah berusia berhubung janji temu suntikan vaksin supaya tidak terlepas perkara penting itu.Beliau juga berkata kerajaan negeri akan terus mendapatkan maklum balas daripada rakyat Pahang berhubung isu ketidakhadiran janji temu suntikan vaksin walaupun telah mendaftar untuk menerima suntikan tersebut.“Ini kerana kita mesti berusaha sebaik mungkin untuk mencapai tahap imuniti kelompok dengan segera dan ini hanya boleh dicapai jika sebahagian besar kita telah menerima vaksin supaya dapat memutuskan rantaian penularan wabak Covid-19,” katanya.


1,000 klinik, hospital swasta jadi PPV sebelum akhir Jun ini

Kerajaan meletakkan sasaran untuk menjadikan 1,000 klinik perubatan am swasta (GP) dan hospital swasta sebagai pusat pemberian vaksin (PPV) sebelum 30 Jun ini.Menteri Penyelaras Program Imunisasi Covid-19 Kebangsaan Khairy Jamaluddin berkata ini membolehkan PPV swasta itu mampu memberi vaksin dengan sasaran kira-kira 40,000 dos sehari, tertakluk kepada bekalan vaksin.“Ini sasaran kita untuk klinik (dan hospital) swasta, tertakluk kepada bekalan vaksin. Sebelum ini klinik dan hospital swasta tidak perlu terlibat dengan Program Imunisasi Covid-19 Kebangsaan sebab bekalan vaksin tidak banyak.“Selepas ini, apabila bekalan vaksin sudah meningkat maka kita hendak memudah cara klinik dan hospital swasta untuk memberi vaksin melalui program kita secara percuma,” katanya kepada pemberita selepas melawat PPV di Pusat Pameran dan Dagangan Antarabangsa Malaysia (Mitec) hari ini.Khairy berkata sehingga kini 1,800 GP daripada 2,500 GP berdaftar telah menjalani latihan bersama ProtectHealth Corporation Sdn Bhd (ProtectHealth) sebelum membuka PPV masing-masing.Mengenai isu bakal jemaah haji yang telah disuntik vaksin Sinovac, beliau berkata kerajaan akan berbincang dengan kerajaan Arab Saudi bagi memberi kelonggaran kepada golongan itu.Ini berikutan Arab Saudi ketika ini hanya meluluskan vaksin jenama Pfizer dan AstraZeneca bagi memasuki negara itu.“… kalau untuk bakal jemaah haji yang belum divaksinasi, untuk Tabung Haji kita bagi Pfizer.“Saya juga telah minta nasihat daripada jawatankuasa pakar kita sekiranya seseorang disuntik dengan Sinovac boleh disuntik lagi dengan Pfizer, itu pun belum terima jawapan,” katanya.Sementara itu, Khairy turut mengumumkan ciri-ciri terbaharu di dalam aplikasi MySejahtera akan ditambah bagi membolehkan pengguna yang menerima salah tarikh janji temu vaksin AstraZeneca untuk membatalkan atau menukar tarikh baru.


DUN Negeri Sembilan bubar 1 Julai, kata Aminuddin

Dewan Undangan Negeri (DUN) Negeri Sembilan akan dibubarkan Sabtu ini (1 Julai), bagi memberi laluan kepada Pilihan Raya Negeri (PRN) diadakan.
Menteri Besar Aminuddin Harun berkata tarikh itu dicadangkan dan mendapat perkenan Yang di-Pertuan Besar Tuanku Muhriz Ibni Almarhum Tuanku Munawir.
"Pada pagi ini saya mendapat perkenan Yang di-Pertuan Besar Tuanku Muhriz Ibni Almarhum Tuanku Munawir untuk menandatangani watikah membubarkan DUN Negeri Sembilan bagi memberi ruang PRN diadakan.
"Alhamdulillah, tarikh pembubaran 1 Julai ini,” katanya kepada pemberita di Wisma Negeri di sini hari ini.
Terdahulu, Aminuddin tiba di Istana Hinggap di Seremban, pada 10 pagi untuk menghadap Tuanku Muhriz bagi memohon perkenan baginda tarikh pembubaran DUN.
Beliau berkata pembubaran tersebut selaras dengan kuasa diperuntukkan di bawah Ceraian (2) Fasal 56, bahagian Yang Kedua, Undang-undang Tubuh Kerajaan Negeri Sembilan 1959.
Aminuddin berkata beliau telah memohon pejabat Yang Dipertua DUN Negeri Sembilan supaya dapat menyegerakan pemakluman rasmi tarikh pembubaran DUN ke-14 kepada Suruhanjaya Pilihan Raya (SPR) bagi memberi ruang PRN diadakan serentak dengan lima DUN negeri yang lain.
Sementara itu, beliau berkata pentadbiran kerajaan negeri akan berfungsi sebagai kerajaan interim yang beroperasi seperti biasa bagi memastikan sistem perkhidmatan kerajaan kekal efisien.
Negeri Sembilan antara enam negeri yang akan mengadakan PRN pada tahun ini selain Selangor, Terengganu, Pulau Pinang, Kelantan dan Kedah.
Persidangan DUN Negeri Sembilan yang pertama adalah pada 2 Julai 2018, selepas Pilihan Raya Umum ke-14 (PRU14) pada 9 Mei 2018 dan mandat lima tahun berakhir pada 1 Julai ini.
Negeri Sembilan mempunyai 36 kerusi DUN yang menyaksikan PH dipimpin Aminuddin menguasai 20 kerusi (DAP-11, PKR-enam, Amanah-tiga), manakala Barisan Nasional (BN) 16 kerusi (Umno-15 dan MIC-satu).


Keramaian perlu dikawal, kata pakar selepas gelombang keempat dijangka melanda

Pakar kesihatan mengingatkan gelombang keempat wabak Covid-19 mungkin melanda negara selepas angka kes baru virus itu kembali mencecah angka melebihi 2,000 semalam bagi kali pertama sejak awal Mac.Mereka memberitahu MalaysiaNow angka kes itu akan sukar dibendung jika kerajaan gagal mengawal pergerakan orang ramai dalam tempoh sambutan perayaan.Presiden Persatuan Perubatan Malaysia Dr Subramaniam Muniandy berkata, gelombang wabak yang keempat mungkin akan melanda negara lebih cepat jika tindakan tidak diambil segera.Beliau turut mengaitkan angka kes meningkat naik itu dengan kekurangan langkah-langkah pencegahan yang sistematik.“Kita tak laksanakan (langkah-langkah pencegahan) dengan cara yang sistematik,” katanya.“Kes sudah turun sedikit kita sudah pun longgarkan SOP, beri kebenaran kepada semua orang untuk beroperasi seperti biasa.”Perintah kawalan pergerakan (PKP) yang pertama kali dilaksanakan pada 18 Mac tahun lalu menyaksikan penguatkuasaan larangan dan sekatan aktiviti-aktiviti sosial dan hanya perkhidmatan utama sahaja dibenarkan untuk beroperasi.Sekatan itu kemudiannya ditukar kepada PKP bersyarat (PKPB) dengan sedikit kelonggaran kepada warga sehinggalah pada 10 Jun, negara menerapkan PKP pemulihan (PKPP) yang menyaksikan perjalanan rentas negeri dibenarkan.Akibat kenaikan kes jangkitan harian melepasi angka 3,000, PKP kemudian dilaksanakan semula pada Januari ke atas enam negeri.Perintah darurat turut diisytiharkan lebih kurang pada masa sama di mana Yang di-Pertuan Agong berkata ia akan diteruskan sehingga 1 Ogos depan melainkan angka kes dapat dikawal.PKP 2.0 kemudiannya digantikan kepada PKPB di Selangor, Kuala Lumpur, Johor, Kelantan, Pulau Pinang dan Sarawak.Semalam, kes jangkitan kembali meningkat melepasi angka 2,000 sebanyak 2,148 bagi kali pertama sejak 5 Mac selepas trend penurunan kes dicatatkan dalam negara.Subramaniam berkata beliau sedar pihak berkuasa cuba menerapkan keseimbangan antara nyawa dan kehidupan orang ramai ketika ini, namun mengingatkan usaha tersebut bukanlah satu perkara yang mudah.Beliau berkata langkah membenarkan keramaian dalam jumlah yang besar akan memburukkan lagi krisis kesihatan ketika ini di samping turut menambah perayaan yang bakal disambut tidak seharusnya dilihat sebagai alasan untuk melonggarkan prosedur operasi standard (SOP) Covid-19.“Saya percaya gelombang keempat sedang menunggu saatnya untuk melanda negara, dan saya fikir ia akan jadi lebih teruk jika pihak berkuasa benarkan bazar Ramadan dan pasar malam dibuka,” katanya kepada MalaysiaNow.“Kita perlu ikut SOP dan sekat pergerakan (orang ramai).”Beliau mengakui perubahan yang berlaku dalam sambutan perayaan ketika ini akibat Covid-19, namun menurutnya, pihak berkuasa harus mengutamakan nyawa dan kesihatan awam dalam membuat keputusan.Presiden Persatuan Hospital Swasta Malaysia Dr Kuljit Singh mengesyorkan kerajaan mengambil langkah tambahan ketika membenarkan perniagaan beroperasi sepanjang pandemik.“Kita perlu lanjutkan langkah-langkah yang ketat sepanjang pandemik ini supaya angka kes boleh diturunkan sehingga tahap yang signifikan,” katanya.Bagaimanapun, beliau menambah sekatan yang banyak juga mungkin menjadikan ekonomi negara lumpuh selepas sekian lama lemah akibat wabak yang berpanjangan.Menteri kesihatan Dr Adham Baba berkata pada Isnin kadar jangkitan (Rt) negara berada pada angka 1.06 berbeza pada unjuran sebelum ini bahawa kes jangkitan harian boleh menurun pada angka 500 pada Mei dengan Rt kurang dari 1.0.Kuljit bersetuju langkah tambahan harus diambil berhubung operasi perniagaan dalam negara dan perjalanan orang ramai sama ada rentas negeri atau daerah.Beliau turut tidak bersetuju keramaian yang besar diadakan kerana menurutnya wabak akan lebih sukar dikawal dalam situasi dan suasana demikian.“Kita tak boleh pandang mudah hal ini kerana kita tahu sukar untuk kawal orang ramai dalam situasi tersebut.”Beliau turut menambah ramai orang yang berkumpul dalam satu kawasan adalah punca utama penularan virus.Bagaimanapun, katanya, sambutan perayaan atau keramaian lain boleh diadakan dengan syarat dan sekatan ketat.Kuljit turut mengaitkan vaksinasi yang belum lagi diterima majoriti masyarakat, jadi, katanya, masih terlalu awal untuk operasi perniagaan dibuka secara “besar-besaran”.“Sekarang ini, pihak berkuasa mesti betul-betul kawal keramaian dengan bilangan angka (kehadiran). Itulah yang boleh mereka lakukan ketika ini.”


Iran mahu jadi hab pengedaran minyak sawit Malaysia

Iran hari ini berkata ia bersedia menjadi hab pengedaran minyak sawit dan produk berkaitan sawit Malaysia ke pasaran Asia Barat dan Asia Tengah.“Dengan lokasi yang strategik secara geografi, Iran memiliki sempadan darat dan laut menghubungkan 15 negara serantau di Timur Tengah serta Asia Barat dan Tengah,” kata satu kenyataan yang dikeluarkan oleh kedutaan Republik Islam itu di Malaysia.“Sementara itu, Malaysia akan menjadi pintu masuk penting ke negara-negara Asean lain, yang merupakan tempat tinggal bagi lebih 650 juta penduduk.”Ketika ini, Iran yang merupakan pengimport terbesar minyak sawit di Timur Tengah berkata pihaknya bersedia membeli lebih banyak komoditi dari Malaysia dalam usaha menangani permintaan yang meningkat di negara itu dalam tempoh beberapa tahun ke depan.Dalam tempoh lima bulan pertama tahun ini, Iran mengimport sejumlah 309,704 tan metrik minyak sawit dari Malaysia, peningkatan lima kali ganda dari 63,039 tan metrik pada tahun lalu bagi tempoh yang sama.“Untuk meningkatkan lagi industri dan kegiatan perdagangan dua hala, Iran akan terus meningkatkan import minyak sawit ketika ia sedang membuka jalan ke arah pemulihan ekonomi akibat kesan wabak,” tambah kenyataan tersebut.Iran dan Malaysia telah menyaksikan pertumbuhan ketara dari 2016 hingga 2018 berikutan perjanjian nuklear 2015 yang menyaksikan berakhirnya beberapa sekatan yang dikenakan ke atas Tehran.Perdagangan dua hala antara kedua-dua negara terus meningkat dari RM2.82 bilion pada 2016 hingga RM4.52 bilion pada 2017.


Peja bukan pelawak, tapi bijak kawal emosi, kata rakan baik

Hamid tertawa ketika mengenang persahabatannya yang sudah lama terjalin dengan Ahmad Faizal Azumu yang kini bertanding untuk mempertahankan kerusi Tambun, mengatakan mereka pernah bersama-sama aktif dalam politik sebelum masing-masing membawa haluan sendiri.
Beliau yang menjalankan perniagaan gerai makanan berkata persahabatannya dengan Faizal atau lebih dikenali sebagai Peja sudah bermula sejak kecil di Kampung Manjoi.
Katanya, Faizal mula aktif dalam politik sebagai Pemuda Umno seawal dua dekad lalu.
"Dia (pemuda) di Ipoh Barat, saya pula di Gopeng. Kami selalu pergi perhimpunan Umno di Kuala Lumpur dulu bersama-sama," katanya dalam satu temu bual ringkas bersama MalaysiaNow.
Perawakan Faizal atau Peja yang gemar berseloroh dan membuat kenyataan berbaur usikan ketika menjalankan tugas menjadikan beliau terkenal.
Ia bahkan turut mengundang kritikan, di mana ada yang mengatakan sikapnya itu menunjukkan beliau tiada ciri sebagai seorang pemimpin.
Bagaimanapun, Hamid menolak andaian tersebut.
Katanya, di sebalik sikapnya yang gemar berjenaka, Faizal sememangnya calon pemimpin yang profesional.
"Dia pandai sorok emosi. Dia sentiasa gembira dan tenang.
“Dia berseronok dan gelak ketawa untuk sembunyikan tekanan dia, perasaan dia yang orang lain tak tahu.
"Sebab itu dia menyanyi, berjoget. Faizal ni memang sifatnya gembira sahaja. Positif."
Atas sebab itu, kata Hamid menjadi sesuatu yang tidak adil untuk menilai rakannya itu dengan video-video nyanyian dan tariannya yang tular di media sosial.
Ini kerana ketika waktu bekerja, Faizal amat serius dan fokus serta tidak akan mencampur adukkan urusan lain sehingga tugasnya selesai seperti yang dirancang.
Poster kelakar untuk turunkan ‘suhu’ di Tambun
Selain terkenal dengan gayanya yang sering bersahaja, kempen Faizal di Tambun turut dipenuhi poster-poster kreatif, di mana slogan kempen dilihat saling menyindir antara beliau dengan pesaingnya, Pengerusi Pakatan Harapan (PH) Anwar Ibrahim.
Dalam ceramahnya, Faizal menjelaskan kempennya dibuat sedemikian rupa bagi menjawab ceramah PH yang sering bernada negatif dan marah.
"Kenapa marah-marah? Be cool (bertenang).
"Saya berikan poster kelakar nak bagi turunkan suhu di Tambun. Kenapa nak stres?" katanya.
Dalam pada itu, Ahmad, 25, ketika ditanya mengenai personaliti Faizal, mengakui dia dan rakan-rakannya senang berkerjasama dengan Faizal kerana beliau tidak pernah mengenepikan pandangan anak muda walaupun mereka sekadar "budak kampung".
"Bila kerja dia tak jadi bos. Dia dengar cadangan kami. Ada juga yang ditolak tapi dia dengar dulu sampai habis.
"Bila program selesai dia rapat betul dah macam kawan-kawan. Dia tak anggap kami macam budak. Tapi kawan-kawan dia.
"Rasa kekok juga boleh ke kawan dengan menteri. Tapi dia memang sempoi," katanya kepada MalaysiaNow.
Ahmad bersetuju dengan Hamid bahawa Faizal tidak boleh dinilai "separuh jalan" sahaja.
Tambahnya, mengenali Faizal pada satu sisi yang tular di media sosial tidak memadai kerana satu sisi lagi tidak ditunjukkan.
"Banyak lagi kebaikan dia yang tak ditunjukkan (kepada umum)."


SPRM bongkar sindiket monopoli tiket penerbangan umrah

Suruhanjaya Pencegahan Rasuah Malaysia (SPRM) berjaya membongkar sindiket pengagihan kuota tiket penerbangan bagi agensi perkhidmatan umrah, menyebut enam individu membabitkan pengarah dan kakitangan enam syarikat pelancongan ditahan kerana disyaki meminta komisen.
“Keenam-enam suspek berusia antara 34 hingga 55 tahun itu ditahan di Ibu Pejabat SPRM dalam operasi khas di empat buah negeri iaitu Kuala Lumpur, Selangor, Johor dan Kedah petang semalam,” kata sumber.
Menurut sumber SPRM, sebuah syarikat terbabit dilantik oleh sebuah syarikat penerbangan antarabangsa sebagai agen tunggal untuk mengurus dan mengagihkan kuota tiket penerbangan mengerjakan umrah.
“Modus operandi sindiket ialah mengenakan bayaran rasuah berjumlah antara RM50 hingga RM250 bagi setiap kuota tiket bagi jemaah umrah,” menurut kenyataan itu, menyebut bayaran ini bagi memastikan agensi umrah mendapat kuota tiket dalam setiap penerbangan yang dijadualkan.
"Agensi-agensi pelancongan umrah terpaksa membayar kos tambahan berbentuk rasuah ini bagi memastikan kuota jemaah mereka mendapatkan tempat duduk penerbangan. Ini merupakan antara faktor kenapa harga tiket penerbangan umrah tinggi," katanya.
Baru-baru ini, MalaysiaNow melaporkan penjualan semula tiket kapal terbang ke Mekah dan Madinah pada harga yang lebih tinggi oleh pihak yang tidak bertanggungjawab dikesan sebagai antara punca kos umrah semakin meningkat.
Situasi itu dikesan berlaku sejak lima tahun lalu membabitkan jualan tiket daripada beberapa syarikat penerbangan terkait dengan penerbangan umrah malah menurut sumber, sindiket ini mengagihkan sebanyak 216,000 tiket dengan bayaran rasuah sekurang-kurangnya berjumlah RM10.8 juta.
Menurut SPRM, Majistret Irza Zulaikha Rohanuddin membenarkan permohonan reman keenam-enam suspek selama 4 hari bermula 10 hingga 13 Februari bagi membantu siasatan selepas agensi itu mengemukakan permohonan reman di Mahkamah Majistret Putrajaya pagi ini.
Siasatan dijalankan mengikut Seksyen 16 (a) Akta SPRM 2009.
Sementara itu, Ketua Pesuruhjaya SPRM Azam Baki ketika dihubungi mengesahkan tangkapan tersebut dan menjelaskan dijangka akan lebih ramai ditangkap bagi membantu siasatan.


Pemilihan akan menentukan jalur pemikiran Umno

Dua jalur pemikiran, dalam mengembalikan kekuatan Umno, sudah menjadi rahsia umum.Satu jalur yg dikepalai oleh presiden, timbalan presiden, setiausaha agung, pengarah Pilihan Raya Umum ke-15 (PRU15) termasuk bekas presiden merangkap bekas perdana menteri dan Tengku Razaleigh Hamzah.Iaitu, Umno perlu bersendirian. Umno boleh cemerlang hingga menang bergaya.Satu jalur lagi, mempercayai bahawa Umno akan kembali kukuh dan boleh memenangi PRU15 dengan cemerlang jika berpadu bersama PAS dan Bersatu.Atas terdapatnya jalur tersebut, maka Khairy Jamaluddin menyatakan bahawa Umno perlu mengadakan pemilihan kepimpinan pada tahun ini.Bagi beliau, dengan terdapatnya kepimpinan baru, maka lebih jelas barisan kepimpinan yang dikehendaki oleh pendukung parti.Kepimpinan MIC juga melontarkan persoalan, siapa yang akan menjadi kapten Barisan Nasional (BN) semasa PRU15 nanti?Bagaimanapun, tiba-tiba Najib Razak cuba memangkas idea untuk diadakan pemilihan Umno pada tahun ini.Dia melontarkan alasan, kononnya boleh menimbulkan perpecahan dalam Umno, sekiranya sebelum PRU15 pemilihan dilaksanakan.Kononnya, orang yang kalah boleh dibeli atau lari memihak musuh.Alasan seperti itu, tidak sewajarnya lahir dari bekas seorang presiden Umno.Tidak mungkin, Najib tidak membaca sejarah pertandingan dan perpecahan Umno.Benarkah perpecahan-perpecahan dan lahirnya parti serpihan Umno berpunca daripada pertandingan jawatan presiden?Sebenarnya tidak begitu.Tidak seperti apa yang menghantui fikiran Najib.Cuba kita susur pertandingan-pertandingan jawatan presiden di dalam Umno.Pertandingan pertama berlaku pada 1951, selepas Onn Jaafar meninggalkan Umno.Pertandingan antara Tunku Abdul Rahman, Mustapha Hussain dan CM Yusuf (Chik Mohamad Yusuf).Tunku dapat mengalahkan Mustapha Hussain dengan satu undi.Mustapha adalah orang kiri, yg menubuhkan Kesatuan Melayu Muda (KMM) dan Parti Kebangsaan Melayu Malaya (PKMM).Tidak berlaku perpecahan.Sebaliknya CM Yusuf dilantik sebagai speaker Dewan Rakyat yg ketiga (1964-1974).Sulaiman Palestin, pernah mencabar Hussein Onn, untuk jawatan presiden pada Jun 1978.Tiada perpecahan kesan dari pertandingan tersebut.Begitu juga terjadi pertandingan di antara regu Razaleigh-Musa Hitam (Team B) menentang Dr Mahathir Mohamad-Ghaffar Baba (Team A) pada 1987.Mahathir menang dengan 43 undi.Difahamkan terjadi perpecahan dan penubuhan parti Semangat 46, bukan semata-mata kerana pertandingan.Sebaliknya, kerana Mahathir menubuhkan Umno (Baru), dan tidak membenarkan geng Team B menyertainya.Sejarah perpecahan Umno pada 1998 dan diikuti oleh penubuhan Parti Keadilan Nasional (kini PKR), tiada kena mengena dengan pemilihan Umno.Perpecahan Umno dan penubuhan parti serpihan itu berpunca daripada pemecatan Anwar Ibrahim.Begitu juga lahirnya Bersatu dan Warisan, tidak berpunca dari pertandingan jawatan presiden di dalam Umno.Semua sedia maklum, bahawa lahirnya kedua-dua parti tersebut dari tindakan Najib memecat Muhyiddin Yassin, Shafie Apdal dan Mukhriz Mahathir.Saya dan ramai percaya, Najib mahukan penangguhan tersebut bukan kerana soal perpecahan Umno.Tapi soal sebenarnya, beliau tidak yakin regu Ahmad Zahid Hamidi-Mohamad Hasan boleh menang dalam pemilihan akan datang.Bertolak dari kebimbangan tersebut, lantas beliau melontarkan idea yang selekeh. Idea yang tidak akan bersambut oleh ahli-ahli dan pendukung Umno yang sudah dapat membaca kilat ikan di air.Ketua pemuda Umno, berbeza pemikirannya dengan Najib.Beliau mahu diadakan pemilihan pada tahun ini. Tapi bersyarat. Syaratnya, para menteri, timbalan menteri dan pengerusi syarikat berkait kerajaan (GLC) mesti meletakkan jawatan.Pelik juga dengan saranan ini.Apatah lagi datangnya dari ketua Pemuda Umno yang berkelulusan PhD.Beliau bimbang pemimpin Umno yang berjawatan, lantikan politik itu menggunakan kedudukan untuk meraih kemenangan.Barangkali ketua Pemuda ini lupa, bahawa yang akan merebut jawatan di dalam parti ini, bukan hanya para menteri, timbalan menteri dan pengerusi GLC semata-mata.Ada yang berjawatan menteri besar, ketua menteri, timbalan menteri besar, exco negeri dan bermacam-macam lantikan pilitik yang turut menawarkan diri.Antara mereka, ada yang bertanding di peringkat cawangan, bahagian dan Majlis Kerja Tertinggi (MKT).Kalau mengikut logik Asraf Wajdi, semuanya mesti meletakkan jawatan.Aduh! Macam mana jadi begini Pak Dr?Seorang kawan saya menelefon, tentang idea ketua Pemuda Umno ini.Katanya, barangkali dalam sejarah ketua Pemuda Umno, inilah yang paling bebal.Barangkali kerana punyai sifat kebebalan beginilah, menyebabkan beliau tewas dua kali dalam PRU, di dua Parlimen yang berbeza di Kelantan.Semoga Pemuda Umno menukar pemimpin baru dalam pemilihan akan datang.Pemilihan Umno tidak boleh ditangguhSaya percaya, pemilihan Umno tidak mungkin dapat ditangguhkan pada tahun ini.Difahamkan percubaan untuk menangguhkannya, dilontarkan di dalam mesyuarat MKT, sebelum PAU 27-28 Mac yang lepas.Tapi percubaan itu gagal. Lontaran idea itu tidak bersambut. Maknanya majoriti di dalam MKT, tidak mahu ianya ditangguhkan.Ramai menjangkakan hasrat Najib itu tidak akan tercapai. Hasrat beliau akan tersekat, kerana beliau bukan lagi perdana menteri.Di samping itu terdapat beberapa faktor yang akan menggagalkan keinginan beliau.Pertama, penangguhan atau tidak pemilihan parti, bukan ditentukan oleh MKT.Ianya ditentukan oleh Jabatan Pendaftaran Pertubuhan (RoS). RoS terletak di bawah Kementerian Dalam Negeri (KDN).Kedua, tiada alasan yang mampu meyakinkan RoS.Alasan Covid-19, tidak mujarab lagi.Sebabnya, Umno menjayakan PAU pada 27-28 Mac lepas yang tentu sekali menghiburkan presiden, timbalan presiden, setiausaha agung, pengarah pilihan raya dan Najib sendiri.Ketiga, Umno tidak boleh memberi alasan-alasan lain, kerana DAP juga dapat melaksanakan pemilihan parti mereka di peringkat negeri.Berdasarkan faktor di atas, saya percaya pemilihan Umno akan terjadi pada tahun ini.Saya percaya perang antara dua jalur pemikiran di dalam Umno sudah bermula.Bila cabaran Zahid kepada menteri untuk meletak jawatan tidak bersambut.Begitu juga dengan gesaan Razaleigh supaya berhenti serta-merta, dikesampingkan oleh para menteri, timbalan menteti, pengerusi GLC.Makanya perang antara “kluster mahkamah” dan “kluster menteri” pasti akan terjadi.Apakah Mat Hasan yang senada dengan Zahid di pentas pada 27-28 Mac lalu akan kekal bersama?Atau beliau akan membuat “pusingan U” bila merasa lemas bersama Zahid nanti?Kamarazaman Yacob merupakan penganalisis politik dan bekas aktivis mahasiswa 1970-an.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Nazri gesa kerajaan laksana akta anti lompat parti

Ahli Parlimen Padang Rengas Mohamed Nazri Abdul Aziz menggesa supaya Rang Undang-Undang (RUU) Anti Lompat Parti dibentangkan pada sesi Parlimen kali ini supaya ia dapat menamatkan isu ketidakstabilan politik negara dengan segera.Beliau berkata, pembentangan akta itu wajar dilakukan bagi membolehkan semua wakil rakyat berbahas dan berkongsi pandangan masing-masing bagi menambah baik rang undang-undang (RUU) itu sekiranya ia memerlukan pindaan.Katanya, tiada lagi alasan untuk tidak melaksanakan akta tersebut memandangkan akta itu diyakini akan menerima sokongan majoriti dua pertiga termasuk daripada wakil rakyat pembangkang.“Yang penting ia mesti diluluskan, dibentang, mesti masukkan RUU itu dalam Dewan Rakyat dan sekiranya ada apa-apa kelemahan, ia boleh diperbaiki pada masa hadapan,” katanya di Dewan Rakyat hari ini.Tambah beliau, tindakan wakil rakyat melompat parti adalah perkara memalukan dan akan memanjangkan ketidakstabilan.Sementara itu, Presiden Amanah Mohamad Sabu turut memberi amaran untuk mengadakan demonstrasi di jalanan bagi mendesak Parlimen dan kerajaan sekiranya tidak memperkenalkan akta anti lompat parti dengan segera.Beliau yang merupakan ahli Parlimen Kota Raja, berkata tindakan itu akan dilaksanakan memandangkan desakan yang dibuat di Parlimen seolah-olah tidak dipedulikan.Beliau mendakwa, sekiranya akta itu tidak diperkenalkan, negara bakal berdepan kesukaran untuk mengamalkan sistem demokrasi berparlimen dan sukar mewujudkan sebuah kerajaan yang stabil.“Kalau akta anti lompat parti ini tidak diperkenalkan kali ini atau dalam sidang khas parlimen, saya dan rakan-rakan barangkali akan kembali semula ke jalan raya untuk mendesak,” katanya.“Sebab kita lihat apabila bercakap dalam Parlimen, kadang kala ianya tidak dipedulikan.”Pada Februari 2020, kerajaan Pakatan Harapan (PH) tumbang apabila kehilangan sokongan majoriti dan digantikan dengan kerajaan Perikatan Nasional (PN).Bagaimanapun, pada Ogos tahun lalu, kerajaan pimpinan Muhyiddin Yassin itu ditumbangkan selepas beberapa ahli Parlimen Umno diketuai Presiden Umno Ahmad Zahid Hamidi dan sekutunya bekas perdana Najib Razak menarik sokongan terhadap kerajaan Muhyiddin.Ismail Sabri Yaakob dari Umno kemudiannya diumum sebagai perdana menteri Ke-9 selepas menerima sokongan daripada majoriti ahli Parlimen termasuk dari PN .Sepanjang pandemik melanda negara, empat pilihan raya negeri (PRN) termasuk di Sabah, Melaka, Sarawak dan Johor telah diadakan di mana ia melibatkan kos perbelanjaan sebanyak RM422 juta.Sementara itu, Nazri menegaskan bahawa ketidakstabilan negara berpunca dari PH sendiri apabila berlaku pergaduhan antara parti dalam gabungan politik tersebut hingga menyebabkan kejatuhan kerajaan.“Ucapan dia (Mohamad) hanya 80% saja yang saya sokong sebab dia menyebut bahawa penyebab ketidakstabilan adalah apabila BN jadi kerajaan, sedangkan yang tidak stabil itu berpunca daripada pergaduhan antara mereka.“Pergaduhan antara PN dan BN memang wujud, tetapi tidaklah sampai tahap jatuh kerajaan.“Jadi, jangan salahkan kami,” ujar beliau.


Kes harian meningkat lepasi 9,100 jangkitan

9,117 kes baru Covid-19 direkodkan hari ini menjadikan jumlah keseluruhan jangkitan sebanyak 2,904,131 kes.6,546 pesakit juga direkodkan sembuh, menjadikan jumlah keseluruhan pesakit sembuh sebanyak 2,806,154.Dalam pada itu, kes yang memerlukan rawatan di unit rawatan rapi (ICU) adalah sebanyak 123 kes di mana 81 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 67 kes di mana 34 adalah kes Covid-19.Dari 9,117 kes harian yang dilaporkan pada hari ini, 47 kes (0.5%) adalah daripada Kategori Tiga, Empat, dan Lima, dan 9,070 kes (99.5%) lagi adalah terdiri daripada Kategori Satu dan Dua.


Siti Bainun dera Bella setiap hari, kata penghuni Rumah Bonda

Mahkamah Sesyen diberitahu bahawa pengasas Rumah Bonda, Siti Bainun Ahd Razali telah mendera remaja perempuan sindrom down yang dikenali sebagai Bella, setiap hari selama hampir empat bulan.Yasmin Nahar Mahmood, 18, penghuni Rumah Bonda, berkata kejadian itu berlaku pada setiap malam sejak Mac 2021 hingga 24 Jun 2021.“Saya dan Aida (penghuni rumah itu) turut diarahkan oleh Siti Bainun untuk memukul Bella,” katanya ketika pemeriksaan balas oleh peguam Farhan Maaruf yang mewakili Siti Bainun pada perbicaraan kesnya yang didakwa mengabai dan menganiaya remaja berumur 13 tahun itu.Menceritakan sikap Bella sewaktu beliau kali pertama berjumpa remaja itu, Yasmin berkata pada mulanya Bella seorang periang dan suka bercakap tetapi dia berubah sikap apabila ternampak Siti Bainun.“Bella takut sangat dengan Siti Bainun, sampaikan hendak keluar bilik pun dia takut-takut. Kena tengok kiri kanan,” kata Yasmin.Saksi pendakwaan kelima itu bagaimanapun tidak bersetuju dengan cadangan Farhan bahawa beliau senasib dengan Bella.Disoal peguam itu mengapa saksi tersebut tidak keluar dari Rumah Bonda, Yasmin menjawab: “Sebab Siti Bainun tidak bagi”.Sementara itu, Yasmin memberitahu mahkamah bahawa terdapat juga penghuni lain yang didera oleh Siti Bainun selain Bella, yang dikenali sebagai “Kakak Hidayah”.Saksi itu mendedahkan perkara tersebut selepas tidak bersetuju dengan cadangan Farhan bahawa tiada kejadian seumpama Bella yang terjadi pada penghuni Rumah Bonda lain mahupun anak angkat kepada pengasas rumah kebajikan itu.Disoal Farhan, apa yang Siti Bainun lakukan kepada Kakak Hidayah, saksi itu menjawab: “Bila Kakak Hidayah tidak mendengar arahan Siti Bainun, Siti Bainun tidak membenarkan Kakak Hidayah memegang, melihat dan menyusukan anaknya”.Yasmin juga tidak bersetuju dengan cadangan peguam itu bahawa beliau inginkan layanan seperti puteri apabila tinggal di Rumah Bonda.Menurut Yasmin, beliau perlu menjaga dan mengemas rumah kebajikan itu selain ditugaskan untuk mengemas tempat tidur dan mengurut Siti Bainun serta menyusun baju-baju pengasas rumah kebajikan tersebut.Semasa disoal sama ada saksi itu menyayangi Siti Bainun, Yasmin menjawab: “Sayang”.Bagaimanapun, Yasmin bersetuju dengan cadangan peguam terbabit bahawa perasaan sayang itu semakin berkurangan.Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.Dia didakwa melakukan perbuatan di sebuah kondominium di Wangsa Maju antara Februari dan Jun 2021.Pertuduhan mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.Perbicaraan di hadapan hakim Izralizam Sanusi bersambung hari ini.


PLUS-TNB pasang 18 pengecas kereta elektrik menjelang hujung tahun ini

Sebanyak 18 pengecas kenderaan elektrik (EV) akan dibina dengan  kerjasama Tenaga Nasional Berhad (TNB) di Lebuhraya PLUS menjelang hujung tahun ini.
PLUS Malaysia Berhad dan TNB dalam satu kenyataan bersama memaklumkan kemudahan pengecas TNB Electron kini disediakan di tiga kawasan Rehat dan Rawat (R&R) iaitu Ayer Keroh (Arah Utara), Tapah (Arah Utara) di Lebuhraya Utara-Selatan dan Paka (Arah Utara) di Lebuhraya Pantai Timur 2 (LPT2).
Menurut kenyataan itu, enam lagi TNB Electron sedang dibangunkan di R&R Machap (Arah Selatan), Rawang (Arah Utara), Gunung Semanggol (Arah Selatan), Gurun (Arah Utara dan Selatan) dan Paka (Arah Selatan) yang dijangka siap pada tahun ini, sejajar dengan aspirasi Malaysia menuju negara neutral karbon.
Presiden dan Ketua Pegawai Eksekutif TNB Datuk Baharin Din berkata pengunaan tenaga elektrik di sembilan TNB Electron itu yang dianggarkan sebanyak 99,000 kWh sepanjang 2023 akan dapat menghindari pelepasan 7.2 tan metrik karbon dioksida dalam tempoh sama yang bersamaan pemerangkapan gas rumah hijau oleh 3.43 hektar hutan setahun.
Katanya TNB menjadikan pembangunan ekosistem EV sebagai antara empat inisiatif mempercepat pacuan peralihan tenaganya dalam usaha meningkatkan komitmen terhadap Alam Sekitar, Sosial dan Tadbir Urus (ESG) serta memastikan pertumbuhan perniagaan yang mampan.
Sementara itu Ahli Lembaga Pengarah PLUS Malaysia Berhad dan Pengarah Urusan Kumpulan UEM Datuk Mohd Izani Ghani berkata syarikat konsesi utama pengendali infrastruktur lebuh raya negara berganding bahu bersama TNB dan menggunakan kepakaran teknologi sumber tenaga mereka untuk ditawar dan dinikmati oleh pengguna lebuh raya PLUS.
Mohd Izani berkata setakat 20 Jan tahun ini, sebanyak 20 kemudahan pengecas pantas telah beroperasi di sepanjang Lebuh Raya PLUS dan pihaknya bersedia menambah lebih banyak kemudahan sama di R&R yang lain.
Beliau berkata beberapa inisiatif turut dilaksanakan melalui kerjasama kedua-dua pihak dengan tumpuan memperluas penyelesaian kWh, kenderaan elektrik, tenaga boleh diperbaharui serta inisiatif tenaga hijau termasuk pemasangan bumbung solar dan sistem pemantauan tenaga sebagai pelengkap inisiatif Kelestarian Alam Sekitar PLUS.
Katanya PLUS dan TNB akan meneruskan perbincangan berkaitan mobiliti rendah karbon dan meningkatkan kecekapan tenaga dengan mengoptimumkan kos elektrik di samping menyokong sumber tenaga hijau.


3.8 juta kenderaan dijangka guna lebuh raya sepanjang cuti Tahun Baru Cina

Sebanyak 3.8 juta kenderaan dijangka berada di atas lebuh raya di seluruh negara sepanjang cuti perayaan Tahun Baru Cina bermula hujung minggu ini.
Menteri Kerja Raya Alexander Nanta Linggi berkata dalam usaha memastikan kelancaran trafik serta keselamatan pengguna pada tahap tertinggi sepanjang tempoh berkenaan, Lembaga Lebuhraya Malaysia (LLM) mengambil beberapa inisiatif.
Antaranya, mengadakan kerjasama dengan polis menerusi Op Selamat yang bermula Jumaat lepas serta Op Bersepadu yang akan dilancarkan esok bersama Jabatan Pengangkutan Jalan.
“Pengoperasian LLM dan syarikat konsesi juga akan dipertingkatkan kepada 24 jam dengan menambah kakitangan bertugas melibatkan anggota peronda, petugas di plaza tol, anggota Rela (Jabatan Sukarelawan Malaysia) serta anggota Pasukan Tindakan Kecemasan (ERT).
“Kita juga akan pastikan sistem kutipan tol berfungsi sebaiknya selain menambah lorong bagi mengurangkan kesesakan di plaza tol, ” katanya pada sesi temu ramah bersama Bernama Radio di Wisma Bernama di Kuala Lumpur hari ini.
Selain itu, katanya jentera kembali turut disediakan di beberapa lokasi terpilih untuk membantu pengguna lebuh raya jika terjadi sebarang kemalangan.
Menurutnya semua syarikat konsesi lebuh raya juga akan menghentikan kerja-kerja pembinaan dan penyelenggaraan yang melibatkan penutupan lorong, bermula Jumaat ini sehingga Rabu depan bagi mengelak gangguan aliran trafik.
“Kementerian Kerja Raya juga akan bekerjasama dengan Kementerian Pengangkutan dalam menjayakan kempen keselamatan jalan raya yang akan dilancarkan esok,” katanya.
Dalam pada itu, Nanta berkata sebanyak  4,379 korban nahas jalan raya direkodkan di seluruh negara sepanjang Januari hingga September tahun lalu melibatkan 402,626 kes kemalangan.
“Ia merupakan peningkatan sebanyak 36 peratus atau 147, 094 kes kemalangan berbanding tempoh sama pada 2021,” katanya.


4 terbunuh insiden tembakan di hospital AS

Empat orang terbunuh di bandar barat tengah Tulsa, Oklahoma dalam kejadian tembakan di sebuah hospital tempatan, lapor Agensi Anadolu (AA) memetik polis pada Rabu.Polis berkata pihaknya menerima satu panggilan mengenai insiden tembakan di Bangunan Natalie di kampus Hospital St. Francis pada 4.52 petang waktu tempatan, dan pegawai tiba di lokasi kejadian kira-kira empat minit kemudian.“Setakat ini empat orang awam dan seorang penembak maut,” kata Timbalan Ketua Polis Eric Dalgleish kepada pemberita.Polis turut menemukan selaras senapang panjang dan sepucuk pistol di tempat kejadian dan percaya senjata itu telah digunakan suspek.Suspek dipercayai maut akibat menembak diri sendiri.Polis berkata identiti suspek belum dapat disahkan namun siasatan awal mendapati penembak seorang lelaki kulit hitam berumur antara 35 hingga 40 tahun.Butiran lanjut mengenai motif kejadian tidak dimaklumkan.Kejadian berlaku ketika bandar itu menyambut ulang tahun ke-101 tragedi pembunuhan Tulsa, yang menyasarkan penduduk kulit hitam.


KKM teliti kuarantin wajib terhadap individu pulang dari PRN Sabah

Kementerian Kesihatan (KKM) akan meneliti keperluan mengenakan kuarantin wajib terhadap mereka yang pulang ke Semenanjung dari Sabah selepas urusan pilihan raya negeri (PRN).Menterinya, Datuk Seri Dr Adham Baba berkata, perkara itu akan dibincangkan dalam Mesyuarat Khas Menteri-Menteri Mengenai Pelaksanaan Perintah Kawalan Pergerakan (PKP) nanti.“Sekarang ini belum ada keputusan (untuk kuarantin wajib).“Kita akan buat kajian risiko setiap hari dan akan dibincangkan di Mesyuarat Khas Menteri-Menteri mengenai Covid-19 juga bersama Majlis Keselamatan Negara (MKN),” katanya pada sidang media selepas merasmikan Wellness Hub Bagan Pinang, Port Dickson, Sabtu.Sabah yang sedang mengadakan pilihan raya negeri turut merekodkan peningkatan kes Covid-19 khususnya melalui Kluster Benteng Lahad Datu.Pada Jumaat, kes baharu wabak itu kembali melonjak ke tiga angka dengan 182 kes yang melibatkan 181 penularan tempatan dan satu kes import, iaitu tertinggi setakat ini dalam tempoh beberapa bulan selepas mencatatkan 100 kes pada Selasa lepas.Kes Covid-19 di Sabah yang membabitkan Kluster Benteng LD merekodkan 250 kes dengan 167 kes baharu direkodkan setakat semalam.Mengenai PRN Sabah, Dr Adham berkata, pihaknya akan mengguna pakai garis panduan pencegahan COVID-19 yang digunakan pada dua pilihan raya kecil (PRK) sebelum ini, iaitu PRK Dewan Undangan Negeri (DUN) Chini, Pahang dan PRK DUN Slim, Perak.SPR menetapkan 26 September sebagai hari pengundian bagi PRN Sabah manakala hari mengundi awal pada 22 September dengan pencalonan selesai hari ini.Sementara itu, Dr Adham berkata, tiada keperluan untuk kerajaan melaksanakan semula sekatan perjalanan antara negeri-negeri setakat ini kerana pelaksanaan Perintah Kawalan Pergerakan Diperketatkan (PKPD) Secara Pentadbiran yang dilakukan di beberapa kawasan berjaya membendung penularan lebih besar.“Kita lihat trend COVID-19 berlaku di beberapa tempat sahaja. Kes tidak menyeluruh seperti peringkat awal, misalnya di Kota Setar dan Amanjaya di Kedah kita buat PKPD pentadbiran, dan kita berjaya bendungnya. Ia juga untuk memastikan kita dapat saring kira-kira 15,000 orang di daerah Kota Setar,” katanya.Mengenai Wellness Hub, Dr Adham berkata, fasiliti itu adalah pusat sehenti yang menyediakan kemudahan dan perkhidmatan promosi kesihatan kepada komuniti setempat, iaitu antara hala tuju baharu KKM di bawah pelan ‘Tawaran Baharu KKM’.Sehingga kini, KKM telah mewujudkan 28 Wellness Hub di seluruh negara dengan kos hampir RM500,000 setiap satu.


JK Bebas Darurat melapor kepada Agong, bukan kerajaan, kata ahli

Ahli Parlimen Seremban Anthony Loke hari ini menegaskan Jawatankuasa Khas Bebas Darurat melaporkan dapatannya kepada Yang di-Pertuan Agong Sultan Abdullah Sultan Ahmad Shah dan tidak tertakluk kepada kerajaan.Loke yang juga ahli jawatankuasa itu berkata, mereka sudah selesai menjalankan tugas menasihati serta mempersembahkan laporan dan perkara yang diputuskan dalam mesyuaratnya kepada Agong.“Ingin saya tegaskan di sini, tugas jawatankuasa ini adalah untuk menasihati Agong bukannya kerajaan. Kita tidak melaporkan kepada kerajaan tetapi terus kepada Agong.“Apa yang diputuskan oleh jawatankuasa ada pandangan kita sendiri, jadi terpulang kepada Agong. Kerja kita adalah menasihati Agong,” katanya seperti dilaporkan Astro Awani.Menurut Loke, kali terakhir jawatankuasa itu bermesyuarat adalah dua minggu lalu.Bagaimanapun, ahli Parlimen Seremban itu enggan mendedahkan hasil keputusan jawatankuasa tersebut kerana terikat dengan Akta Rahsia Rasmi (OSA).“Perincian lanjut mengenai laporan itu kena tanya Tun Arifin Zakaria,” katanya.Katanya, ia terpulang kepada Arifin sama ada mahu mendedahkan laporan itu atau sebaliknya.Jawatankuasa Khas Bebas Darurat 2021 ditubuhkan pada Februari lalu mengikut Seksyen 2 Ordinan Darurat (Kuasa-Kuasa Perlu) 2021.Keanggotaan jawatankuasa tersebut adalah terdiri daripada pakar kesihatan dan wakil dwi-partisan kerajaan dan pembangkang dan dipengerusikan bekas ketua hakim negara Arifin Zakaria.Loke merupakan wakil Pakatan Harapan (PH) dalam jawatankuasa itu dari DAP bersama-sama dengan Saifuddin Nasution Ismail dari PKR dan Dzulkefly Ahmad dari Amanah.


Pak Tunggal

Mak dan abah aku berkahwin pada tahun 1938 – sebelum Jepun sampai Tanah Melayu.Ketika mak mengikut abah tinggal di Kampung Chenor, dia ternampak seorang pemuda Cina berada dalam rumah Tok Manaf, mertua kepada mak aku.Mak aku hairan, dia menyangka pemuda Cina itu tukang buat rumah.Abah aku memberitahu bahawa pemuda Cina ini ialah anak angkat keluarga. Pemuda Cina ini adik angkat kepada abah aku.Ketika kali pertama aku mendengar surah bahawa wujudnya seorang pemuda Cina dalam keluarga Manaf, ianya amat menggembirakan.Aku gembira sendirian kerana lama dahulu rupa-rupanya aku ada pak saudara Cina.Sebenarnya aku merasa megah kerana ada pertalian dengan anak Cina ini walaupun aku tak pernah berjumpa malah gambar pun tak pernah aku lihat.Aku hanya mendengar riwayat Ah Meng, nama pemuda Cina ini daripada cerita mulut ke mulut.Ini menjadi sebahagian daripada kisah dan riwayat cucu cicit Datuk Raja Balang Sahu dan Datuk Dagang Lisut yang diwariskan turun-temurun.“Pada hari itu….Ah Meng hilang… dia menyorok… ayah dia risau mencari.” Emak aku menyambung cerita setelah meletakkan akhbar Utusan Melayu.“Apa mak baca?”“Cerito orang putih nak balik negeri.”“Klawang ni… takdo orang putih ke nanti?”Surah Ah Meng dari mak aku dengar ketika aku di Kuala Klawang pada tahun 1955.Ketika itu kami tinggal di rumah guru Sekolah Kuala Klawang B.Perang Dunia Kedua baru 10 tahun tamat.Di rumah inilah juga kali pertama aku kenal api elektrik dan air paip.Di rumah ini juga emak aku mula memasak dengan dapur minyak api.Aku ingat lagi dapur kami cap rama-rama.Di rumah ini kami tidak lagi menggunakan kayu api untuk memasak seperti di dapur rumah guru Sekolah Tapak walau pun ada dapur simen bertungku terpasang.Sekolah dan rumah guru tidak jauh dari rumah pasung dan kawasan penempatan mata-mata.Ada sederet rumah banglo kayu di mana beberapa orang tuan mata-mata Inggeris tinggal.Di atas bukit di belakang rumah pasung ialah rumah Tuan OCPD – juga seorang Inggeris.Mata-mata Melayu pula tinggal di berek. Rumah teres bertangga batu ada dua blok. Dan dua deret panjang rumah teres atas bumi.Di Kuala Klawang ini aku selalu ternampak orang putih termasuk perempuan orang putih.Tuan D.O Orang Putih. Duduk di atas bukit.Guru besar sekolah Inggeris kerajaan juga adalah orang putih. Perempuan-perempuan orang putih ini pastilah isteri kepada pegawai Inggeris.Mak aku memanggil perempuan berkulit putih ini “mem”. Apa makna “mem” aku pun tidak tahu.“Ke mana Ah Meng lari mak?” Aku mahu mak menyambung cerita.“Dia lari ke tepi kincir… duduk dalam belukar…. semalaman dia tak pulang… ayah dia risau… kemudian jumpa… ayah dia marah… Mak rasa dia kena rotan lagi.”Aku bayangkan marah seorang ayah terhadap anaknya.Aku juga bayangkan bagaimana rotan hinggap ke badan Ah Meng.“Lepas dua tiga hari dia datang lagi… dia jumpa Pak Teh kau… kali ini dia ada bawa baju dan seluar… dia nak lari dari rumah dia.”“Nak lari ke mana mak?…rumah dia bukan jauh… tepi sungai tu.”Aku merasa hairan kerana biasa dia lari dari rumah ke satu tempat yang jauh. Ini tidak. Rumah Ah Meng – kalau tak ada pokok dan belukar melindungi akan kelihatan jelas dari rumah Tok Manaf.Mak aku menyambung surah.Mengikut mak aku kali ini Ah Meng berkeras tak nak pulang ke rumah ayahnya.Dia nak tinggal di rumah Tok Manaf. Ayahnya Hock Lim menjadi serba salah. Dia menarik tangan Ah Meng. Ah Meng meronta dan lari.“Akhirnya ayah dia tinggalkan dia…. Dua tiga hari kemudian ayah Ah Meng pergi ke rumah pasung di Klawang beri tahu OCPD anak dia lari dari rumah.”“Ah Meng nak kena tangkap ke?”“Tak… OCPD panggil tok kau dan ayah Ah Meng datang ke rumah pasung… pergi sama-sama … Ah Meng pun ikut sama.”“Pasal apa pulak ke rumah pasung?” Rumah pasung dan mata-mata membuat aku jadi curiga.“OCPD nak dengar cerita ayah Ah Meng… kemudian dia dengar cerita tok kau…. orang putih ini macam jadi tuan hakimlah…nak dengar apa berlaku.”“Lepas tu apa jadi?” Aku tak sabar hendak tahu keputusan hakim.“Dia dengar cerita dari ayah Ah Meng dan tok kau …. kemudian dia tanya pada Ah Meng… nak duduk rumah siapa… nak duduk rumah ayah sendiri … atau nak duduk rumah orang Melayu.”“Ah Meng cakap apa?”“Nak duduk rumah orang Melayu… ini jawab Ah Meng sendiri… dia sendiri buat pilihan.”“Nak duduk rumah orang Melayu? Orang Melayu mana Mak?”“Orang Melayu tu… Tok Manaf kau..laaa… Tuan Orang Putih panggil tok kau orang Melayu.”“Orang putih pandai ke cakap Melayu dengan atok?”“Ada mata-mata Melayu dan mata-mata Cina yang pandai cakap Orang Putih.”Mengikut surah mak, sesudah itu Tuan Orang Putih membuat keputusan.Hock Lim, ayah si Ah Meng menerima keputusan itu. Anaknya sendiri mengatakan yang dia tak mahu lagi pulang ke rumah ayahnya.Ketika aku mendengar bab ini aku merasa sedih juga.Ah Meng meninggalkan mak bapak dan adik beradik.Tapi aku juga sedar bahawa rumah Ah Meng tidak jauh dari rumah Tok Manaf.Bila-bila masa sahaja, Ah Meng boleh melawat adik dan abangnya.“Lepas tu tok kau buat kenduri… Ah Meng bersunat… nama pun tukar. Dari Ah Meng kepada Aman… dia masuk Melayu.”Mendengar perkataan bersunat aku pecah ketawa.“Dah besar baru nak bersunat….ha..ha.. ha.. dia jadi bin sapo mak?”“Aman bin Manaf.. anak Tok Manaf lah… adik abah kau… abang kepada Pak Teh Ramli… umur mereka tak jauh sangat.”Masa berjalan terus. Hidup orang kampung di Chenor diteruskan. Keluarga Tok Manaf bertambah seorang.Hock Lim terus berkebun di tepi sungai. Musim sawah turun ke sawah.Musim buah mengutip buah. Kehidupan di Kampung Chenor aman damai.Suasana aman damai sawah padi dan air kincir Tok Manaf akhirnya terbarai pecah.Pada 8 Disember 1941, Jepun mendarat di Kota Bahru.Pada 15 Februari 1942 Inggeris mengaku kalah.Pentadbiran Tanah Melayu beralih tangan – dari bertuankan Inggeris kini bertuankan Jepun.Ketika Jepun sampai, mak aku berpindah dari Sekolah Seri Menanti ke Sekolah Tengkek.Mak, abah dan keluarga Tok Sidek di Kampung Tengah, Kuala Pilah kini terpisah dengan keluarga Tok Manaf di Chenor, Jelebu.Alam pemisah dua kampung ini hanya bukit-bukau Banjaran Titiwangsa.Tetapi kini, askar Jepun menjadi kuasa baru yang memisahkan dan mengawal Kampung Chenor dan Kampung Tengah.Setahun sesudah Jepun sampai, mak aku bersalin lagi.Tok Wan Rahmah – ibu kepada mak aku menjadi bidan.Ini anak kelahiran yang ketiga. Seorang bayi perempuan. Anak ini sihat tidak seperti dua anak awal yang meninggal dunia ketika dilahirkan.Mak dan abah sangat gembira.Abah aku berbasikal melintas Batu Kikir pulang ke Chenor untuk memberitahu Tok Manaf dan Wan Timah tentang kelahiran anak perempuan yang baru.Adik beradik abah aku gembira dan berharap anak ketiga ini akan selamat walau pun lahir di zaman Jepun.“Anak perempuan Abang Andak tu… biar saya beri nama.” Ini permintaan dari Aman adik angkat abah aku.Nama kakak aku yang baru lahir ini ada surahnya.Maka aku rujuk kembali dengan tuan empunya nama. Ini untuk aku mengsahihkan hadis.“Ni nama Kak Ngah. Pak Tunggal yang beri. Khamsiah ni Pak Tunggal yang beri nama.” Ini kata-kata kakak aku.Aku mendengar kata-kata ini ketika kakak aku menerangkan sejarah dari mana asal-usul namanya.Khamsiah binti Rais lahir pada 29/9/1942.Tarikh lahir ini didaftar secara rasmi sesudah Jepun kalah.“Wan Timah suruh panggil Pak Aman, Pak Tunggal.. Pak Tunggal ni kerana dia tunggal.” Kakak aku menyambung lagi sejarah namanya.“Pak Tunggal kata, kamsia ini dalam bahasa China ertinya terima kasih… dia minta abah pakai nama ni… ni nama Kak Ngah… abah tulis.. abah tambah jadi Khamsiah.’Untuk mengsahihkan bunyi Cina dalam nama kakak aku ini aku menelefon Lee Keong.Kawan lama aku anak watan Cina, Kuala Klawang. Kami sedarjah dari tingkatan satu hingga tingkatan lima di Sekolah Menengah Undang Jelebu.“Betul… Isham… kamsia ini bahasa Hokkien…maknanya terima kasih… bersyukur.”Lee Keong menjadi Dewan Bahasa penterjemah untuk aku.“Anak perempuan Abang Andak tu… biar saya beri nama.”Ayat ini sentiasa dalam ingatan keluarga Rais.Bila aku mendengar surah ini aku merasa hiba. Riwayat ini menusuk hati aku. Lalu aku gambarkan betapa rapatnya hubungan abah aku dengan pemuda Cina Hokkien yang kini dipanggil Pak Tunggal.Pastilah abah aku begitu sayang dengan adik angkatnya hinggakan nama anak perempuannya diberi nama oleh Pak Tunggal.Abah aku tidak banyak berkisah tentang Pak Tunggal. Surah dan riwayat ini banyak aku dengar dari mak.Dari apa yang aku dengar Pak Tunggal cukup selesa menjadi sebahagian dari keluarga Tok Manaf.Bayangkan Tok Manaf aku ramai anak lelaki. Pastilah Pak Tunggal tak pernah keseorangan. Tok Manaf ada lapan orang anak.Pak Tunggal ada tiga abang, dua kakak dan dua adik lelaki dan satu adik perempuan.“Bang Isham… Pak Aman ni paling sayang dan rapat Abah Mi.”Ini satu lagi kisah daripada sepupu aku Azmi bin Ramli ketika aku mencari dan mengumpul surah tentang Pak Tunggal.Aku amat yakin tentang betapa rapat dan intimnya Pak Tunggal dengan Pak Teh Ramli ayah kepada Azmi ini.Ketika aku menulis kembali babak ini air mata aku berlinang. Inilah surah dan ayat-ayat yang paling susah untuk aku rakamkan.Ketika aku mengetik babak ini semuanya cerah seperti ianya sedang berlaku di hadapan mata aku.Seperti aku sedang menonton wayang. Babak demi babak tergambar di hadapan mata aku.Pada tahun 1942 pekan Kuala Klawang bukan lagi di bawah jagaan Tuan Inggeris dan memnya.Kini pentadbiran Jelebu diambil alih oleh Jepun. Rumah Pasung Kuala Klawang yang dulunya diduduki oleh Inggeris kini diduduki Jepun.Di tepi pekan Kuala Klawang tak jauh dari Sungai Klawang ada sebuah panggung.Kali pertama aku melihat wayang panggung ialah dalam Ruby Theatre ini.Kenapa nama Ruby aku pun tidak tahu. Aku dibesarkan oleh wayang dari Panggung Ruby.Panggung Ruby ini untuk aku amat bersejarah.Selain memperkenalkan aku kepada seni lakon dan seni wayang Ruby Theatre ini ada pertalian rapat dengan keluarga Tok Manaf.Pada hari itu, di hari itu Pak Tunggal telah mengajak Pak Teh Ramli turun berbasikal ke pekan Kuala Klawang.Tujuan mereka ialah untuk menonton wayang di Panggung Ruby. Wayang yang nak ditonton pastilah filem propaganda Jepun.Pak Tunggal dan Pak Teh Ramli masuk menonton waktu petang. Ramai juga anak-anak muda Melayu dari sekitar pekan Kuala Klawang datang untuk melihat wayang Jepun. Bukan nak dengar propaganda Jepun tapi nak melihat wayang.Tidak sampai satu jam wayang pun habis. Pintu dibuka. Ketika masuk ke dalam panggung ada dua pintu dibuka.Petang ini ketika hendak keluar hanya pintu hadapan dibuka.Pak Tunggal dan Pak Teh Ramli tidak menyangka apa apa sedang menunggu.Di tepi pintu siap siaga berdiri empat tentera Jepun.Mereka lengkap bersenjata. Mata mereka memandang memilih-milih dan memerhatikan muka-muka para penonton yang keluar. Bukan ramai penonton, tak sampai 20 orang.Tiba-tiba di tepi pintu, Pak Tunggal dipegang tentera Jepun.Pak Tunggal ditarik ke satu sudut.Pak Teh Ramli aku mengikut kerana ini abangnya dipegang soldadu Jepun.Jepun menolak Pak Teh Ramli dan menghalang dari mengikut Pak Tunggal. Pak Teh masih berdegil. Dia mengikuti Pak Tunggal yang kini diapit oleh dua tentera Jepun.“Nihongode mae ni susumu.” Tentera Jepun memberi arahan. Pak Teh Ramli aku tak faham.“Pak Tunggal .. Pak Tunggal…” Ini sajalah jeritan kata kata akhir yang dilafazkan oleh Pak Teh Ramli aku pada petang itu.Air mata Pak Teh aku menitis ketika melihat Pak Tunggal dimasukan ke dalam lori oleh tentera Jepun.Pak Teh aku tidak tahu apa yang wajib dilakukan. Tak ada siapa datang membantu. Semua penonton lari berkeliaran menyelamatkan diri daripada pedang Jepun.Pak Teh mengambil basikal dan mengayuh pulang ke Kampung Chenor. Dia sampai ke rumah hampir senja.Berita Pak Tunggal ditangkap Jepun merebak. Tok Manaf gelabah dan tidak tahu apa yang wajib dilakukan.Keluarga Tok Manaf terperanjat. Malam itu ketika sembahyang mereka berdoa agar Pak Tunggal selamat.Esoknya pagi-pagi lagi Tok Manaf berbasikal ke Kuala Klawang.Tempat yang dituju ialah ibu pejabat Jepun. Di bilik pejabat yang sama di mana beberapa tahun dahulu Tok Manaf, Hock Lim dan Ah Meng bertemu dengan Tuan OCPD Inggeris.“Tok kau menerangkan pada Jepun… yang kena tangkap itu anak dia… dia rupa Cina… tapi dia anak Orang Melayu…. Tok kau berkeras juga pada Jepun.”Baru aku sedar Jepun menangkap Pak Tunggal kerana dia rupa Cina.“Tok Manaf kau menerangkan pada Jepun … Pak Tunggal ini cucu kepada Datuk Dagang Lisut dan Raja Balang Sahu…. orang besar di Jelebu… Jepun faham.”“Apa jadi lepas tu…” Aku tak sabar nak tahu apa yang terjadi pada Pak Tunggal.“Jepun tu minta maaf… dah salah tangkap… Aman bukan Cina …tapi Aman dah dibawa ke Seremban… lepas kena tangkap di Panggung Ruby… dia terus diangkut dengan lori ke Seremban.”Air mata aku menitis setiap kali surah ini hadir dalam ingatan aku.“Esoknya tok kau pergi ke Seremban ….masa itu bukan ada kereta… naik kereta lembu… sehari suntuk baru sampai… cari Aman di Seremban… tiga empat hari tok kau mencari di Seremban… Jepun kata dah hantar ke Kuala Lumpur.”Di saat ini aku senyap tidak bersuara. Aku hanya berupaya mendengar nafas sedih aku sendiri.“Wan Timah kau menangis… Mak Chu Busu.. masa tu dah masuk umur empat tahun menangis .. dio hilang abang…Pak Cik Jala kau pun sedih sama…. Pak Teh Ramli kaulah sedara kita yang akhir melihat Aman…. Pak Teh kau paling sedih… abah dan mak tak tahu semua ni… kito semua di Kampung Tengah… lepas Jepun kalah baru tahu semua cerita.”“Dia hilang ke mana mak.. pasal apa tok tak jumpa…” Aku bertanya lagi.“Kemudian ada keluar cerita.. ramai orang ditangkap Jepun… dibawa ke Siam… buat jalan kereta api ke Burma… orang panggil Kereta Api Maut… Pak Aman kau dibawa ke sana oleh Jepun.”“Lepas perang abis … dia tak pulang ke… mak?”Mak aku senyap tidak menjawab. Mata emak aku memandang jauh. Mungkin mengingat semula hari di mana dia ternampak pemuda Cina yang dianggapnya tukang rumah.Hari ini kata-kata Pak Tunggal pada abah aku “anak perempuan Abang Andak tu… biar saya beri nama” sentiasa dalam ingatan keluarga Rais Manaf.Epilog:British datang mentadbir Tanah Melayu sekali lagi sesudah Jepun kalah perang.Nama-nama mereka yang hilang di zaman Jepun diselidik.Nama Aman bin Manaf adalah antara ratusan nama yang tercatit hilang dan tidak ditemui.Pentadbiran Inggeris memberi surat watikah kepada keluarga Manaf di atas kehilangan Aman bin Manaf.


Ahli perniagaan beritahu mahkamah perbincangan sulit suami, Guan Eng pukul 2 pagi

Seorang ahli perniagaan K.Geethanjali Gausillia memberitahu Mahkamah Sesyen hari ini bahawa bekas ketua menteri Pulau Pinang Lim Guan Eng pernah mengunjungi kediamannya di Petaling Jaya pada awal pagi empat tahun lepas bagi membincangkan perkara sulit dengan suami beliau.Geethanjali, 35, yang juga pelakon filem tempatan, bagaimanapun berkata beliau tidak tahu apa yang dibincangkan kerana MG Gnanaraja tidak pernah berkongsi apa-apa maklumat berkaitan dirinya dan bekas ketua menteri Pulau Pinang itu.Menceritakan mengenai kedatangan Lim ke rumah mereka pada Ogos 2017, Geethanjali berkata Gnanaraja telah mengejutkan beliau daripada tidur lebih kurang jam 2 pagi dan memintanya bersiap kerana ada tetamu datang.“Saya dimaklumkan oleh suami saya bahawa ketua menteri Pulau Pinang telah sampai. Saya kemudian mengejutkan ibu saya yang ketika itu sedang tidur di bilik beliau. Selepas selesai bersiap, kami turun ke tingkat bawah untuk berjumpa dengan YB Lim.“Kemudian suami saya memperkenalkan saya kepada Lim dan seorang lagi individu bernama Datuk Zarul. Saya sahkan saya mengenali Datuk Zarul sebelum ini kerana beliau pernah datang ke rumah untuk berurusan dengan suami saya,” katanya.Beliau berkata demikian ketika membacakan pernyataan saksinya pada hari pertama perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang.Geethanjali, yang menjalankan perniagaan berkaitan filem dan ‘talent organisation’ bersama Gnanaraja, berkata dalam perjumpaan itu Lim ada bertanya khabar dan mereka hanya berbual-bual kosong sebelum ada seorang individu telah meminta beliau, suami dan ibunya untuk bergambar dengan Lim.“Saya juga mengesahkan bahawa Datuk Zarul yang mengambil semua gambar menggunakan telefon bimbitnya di beberapa sudut dalam rumah saya dan ia berlaku secara spontan. Datuk Zarul kemudian menghantar gambar berkenaan kepada suami saya sebagai simpanan.“Seingat saya, terdapat lebih kurang enam hingga tujuh keping gambar yang telah diambil oleh Datuk Zarul ketika itu,” katanya ketika pemeriksaan utama oleh timbalan pendakwa raya Wan Shaharuddin Wan Ladin.Saksi pendakwaan pertama itu turut memaklumkan bahawa selepas gambar diambil, Gnanaraja telah meminta beliau serta ibunya untuk beredar kerana ahli perniagaan tersebut perlu berbincang perkara sulit dengan Lim dan Zarul.“Saya hanya mengikut arahan suami. Saya dan ibu saya telah beredar dari sana dan masuk ke bilik semula untuk sambung tidur. Saya sahkan selepas itu, saya tidak mengambil tahu apa-apa maklumat yang dibincangkan oleh suami saya dan YB Lim. Suami saya tidak pernah berkongsi apa-apa maklumat lain berkaitan suami dan YB Lim.“Seingat saya, YB Lim hanya pernah datang sekali sahaja ke rumah saya dan Datuk Zarul pula pernah hadir beberapa kali ke rumah saya atas urusan perniagaan dengan suami saya. Saya tidak tahu apa urusan mereka bersama suami dan saya tidak pernah menjemput YB Lim datang ke rumah selain saya juga bukanlah peminat atau penyokong YB Lim. Saya mengambil gambar dengan YB Lim kerana suami saya meminta saya mengambil gambar sebagai kenangan,” katanya.Semasa disoal balas oleh peguam Gobind Singh Deo, yang mewakili Lim, saksi itu berkata suaminya mempunyai ramai kenalan ahli politik dan kebanyakannya pernah datang ke rumah mereka.Pada prosiding hari ini, Penolong Penguasa SPRM Saadon Abd Samad, 34, turut memberi keterangan sebagai saksi kedua pendakwaan.Mengikut pertuduhan pindaan pertama, Lim, 60, didakwa sebagai ketua menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan membantu syarikat milik Zarul Ahmad Mohd Zulkifli dilantik bagi melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.Beliau didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.Bagi pertuduhan pindaan kedua, Lim didakwa meminta suapan 10% daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.Lim didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City antara 12.30 tengah malam dan 2 pagi pada Mac 2011.Ahli Parlimen Bagan itu juga berdepan dua pertuduhan menyebabkan dua lot tanah milik kerajaan negeri Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.Perbicaraan di hadapan hakim Azura Alwi bersambung esok.


Kelantan cadang premis taska ditutup jika ada kes HFMD

Kerajaan Kelantan mencadangkan kepada pengusaha premis berkaitan kanak-kanak seperti taska, tadika dan pusat jagaan untuk menutup premis berkenaan sekiranya merekodkan satu kes penyakit tangan, kaki dan mulut (HFMD).Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin berkata tindakan itu sebagai langkah awal bagi mengelak wabak berkenaan daripada terus merebak sekiranya ia tidak dibendung terlebih awal.Katanya, bagaimanapun perkara berkenaan tertakluk kepada penilaian daripada Jabatan Kesihatan Kelantan (JKNK) untuk mengarahkan sama ada premis yang mempunyai kes HFMD untuk ditutup atau sebaliknya.“Jika dilihat, kes HFMD di negeri ini masih tinggi dengan jumlah kumulatif telah mencapai kira-kira 5,200 orang dengan hanya menunjukkan trend plato. Malah, sehingga kini sebanyak 20 taska juga telah ditutup yang mana 15 daripadanya kembali beroperasi seperti sedia kala.“Kita berharap masyarakat kekal menjaga kebersihan dan segera mendapatkan rawatan di hospital selain menjalani kuarantin kendiri dan tidak dibawa ke pusat asuhan sekiranya anak-anak mereka mempunyai simptom HFMD,” katanya.Beliau berkata demikian kepada pemberita selepas merasmikan Majlis Pecah Tanah Bangunan Hospital Baru Kota Bharu Medical Centre (KBMC) hari ini yang turut dihadiri oleh Pengarah JKNK Zaini Hussin, Pengerusi KBMC Ahmad Kamarulzaman Ahmad Badaruddin dan Pengurus Besar KBMC Mohd Nazri Yaacob.Bangunan hospital KBMC baru itu yang akan dibina setinggi 12 tingkat dengan menempatkan kapasiti sebanyak 200 katil menelan belanja bernilai RM250 juta.Sementara itu, mengulas mengenai perkembangan virus cacar monyet atau monkeypox Dr Izani berkata, kerajaan negeri menasihati masyarakat untuk kekal menjaga kebersihan diri dan persekitaran.“Penyakit ini adalah penyakit haiwan kepada manusia dan manusia ke manusia, dan penyebarannya adalah melalui kontek yang dijangkiti atau pun melalui udara.“Pencegahannya juga sama dengan prosedur operasi standard (SOP) dalam mengawal wabak Covid-19 dan penyakit-penyakit virus lain. Maknanya kalau sakit, kena kuarantin kendiri supaya kita tidak jadi penyebar kepada orang lain,” katanya.


1,075 kes baru Covid-19, 948 pulih, 11 lagi kematian dilaporkan

Sebanyak 1,075 kes harian baru Covid-19 direkodkan hari ini termasuk tiga kes import, menjadikan angka kes positif berjumlah 69,095, kata Ketua Pengarah Kesihatan Dr Noor Hisham Abdullah.Noor Hisham dalam satu kenyataan berkata sebanyak 948 kes sembuh direkodkan, menjadikan jumlah kumulatif pesakit pulih sepenuhnya adalah 57,917 atau 83.8%.Katanya jumlah kes aktif dengan kebolehjangkitan pula mencatatkan sebanyak 10,802.“Lembah Klang melaporkan jumlah kes harian sebanyak 508 (47.3%), dan daripada jumlah itu Selangor merekodkan 459 atau 90.4%.“Sabah pula mencatatkan 310 kes (28.8%) dan diikuti Johor sebanyak 78 kes (7.3%),” katanya dalam kenyataan itu.Tambahnya sehingga kini, terdapat 116 pesakit sedang dirawat di Unit Rawatan Rapi, termasuk 46 memerlukan bantuan alat pernafasan.“Dukacita dimaklumkan terdapat 11 kes kematian direkodkan, menjadikan jumlah kumulatif mereka yang maut sebanyak 376 orang,” katanya.


13 Mei dan Kuala Lumpur

Pada 16 Mei, 1969 Majlis Gerakan Negara (Mageran) ditubuhkan. Parlimen digantung.
Aku mengikuti berita ini dari Utusan Malaysia yang aku baca setiap petang di Pavilion.
Sebenarnya aku tidak faham pun apa yang sudah dan sedang berlaku di Malaysia.
Aku hanya tahu ada pergaduhan Cina dan India dengan Melayu. Ada yang terkorban. Siapa dan bagaimana terkorban aku tidak pasti.
Sesudah 13 Mei ada seribu satu macam cerita.
Kami yang duduk di Malay College Kuala Kangsar (MCKK) agak terkurung, dapat juga mendengar desas-desus khabar angin dari luar.
Bayangkan untuk orang yang duduk di Liman Kati, di Sayung, di Lenggong atau di Bukit Chandan pasti melambak kisah kurang benar boleh didengari.
Aku tidak faham apa makna Parlimen digantung. Apa implikasi Parlimen digantung.
Aku yang belum cukup umur untuk mengundi hanya membuka mata dan telinga untuk melihat dan mendengar.
Dari Utusan aku terbaca nama-nama politikus yang mengepalai Mageran.
Dikepalai oleh perdana menteri pada ketika itu, Abdul Razak Hussein bersama Dr Ismail Abdul Rahman, Tan Siew Sin dan Sambanthan.
Ini nama menteri yang aku kenali, nama yang sentiasa dilapor oleh Utusan.
Ada juga nama baru seperti Lt Jen Ibrahim Ismail, Ghazali Shafie dan Lt Kol Ghazali Che Mat.
Pada hemat aku politikus dan askar dalam Mageran ini sedang  memerintah Malaysia.
Dari perpustakaan aku bertemu majalah baru, Far Eastern Economic Review (FEER).
Ini majalah politik dan ekonomi yang diterbitkan dari Hong Kong.
FEER ini ditulis dalam kertas amat nipis, ini kerana ianya diterbangkan setiap minggu dari Hong Kong.
Majalah ini membuka mata aku untuk membaca hal ehwal semasa tentang Asia Tenggara.
Majalah Times, Newsweek dan Life aku baca juga. Ini majalah dari Amerika Syarikat (AS).
Berita Asia dari dua majalah ini tertumpu kepada Perang Vietnam selain berita dari seluruh dunia.
Manakala majalah Life memaparkan berita bergambar. Ada tulisan dengan laporan berita yang diiringi dengan gambar menarik. Life ini menjadi majalah jurugambar.
Satu lagi majalah Inggeris yang aku baca dari AS ialah Plain Truth.
Ini majalah Kristian yang boleh dilanggan dengan percuma. Plain Truth ini menarik untuk membaca satu jalur pandangan yang belum pernah aku baca.
Hakikatnya dari segi pembacaan MCKK kini membuka minda aku.
Membaca majalah ini agak penting kerana ianya menjurus untuk memahami isu semasa.
Dalam kelab debat, isu semasa ini menjadi agenda kami setiap hari Selasa.
Juga membantu mata pelajaran “General Paper” atau Kertas Am.
Mata pelajaran wajib untuk Higher School Certificate (HSC).
Pernah dalam kelas Kertas Am kami membincangkan Perang Vietnam. Kelas ini dipimpin oleh Guru Besar Aziz Ismail.
Aku ketika itu mengajukan pandangan bahawa Perang Vietnam ini baik kerana ianya memangkin teknologi baru.
Contoh yang aku beri ialah hospital bergerak.
Hospital segera dalam hutan atau dalam sawah padi sama bergerak dalam medan perang.
Aku berhujah bagaimana nyawa tentera dapat diselamatkan apabila pembedahan dijalankan serta-merta.
Hujah aku ini berdasarkan berita yang aku baca dari Newsweek.
Minggu berikutnya kelas Kertas Am dipimpin oleh guru besar sekali lagi.
Kali ini agenda yang kami bincangkan ialah Gerakan Hippie yang manifestasinya berambut panjang dan berseluar jeans lusuh tanpa kasut dan hanya berselipar.
Perbincangan Kertas Am akhirnya sampai ke babak marijuana dan siapa yang “cool” dan siapa yang “square”.
Aziz Ismail mengajukan kita boleh dilihat cool dengan tidak perlu mengikut majoriti untuk menjadi cool.
Tak perlu menghisap marijuana.
Ketika kelas itu berjalan guru besar hanya menggunakan perkataan marijuana.
Ini menjadikan aku kurang faham.
Apakah marijuana hanya ada di Eropah.
Sesudah kelas selesai Jalil menerangkan  pada aku bahawa marijuana ini adalah ganja.
Marijuana adalah ganja dalam sebutan orang Mexico.
Hari berjalan hari berganti akhirnya cuti penggal sampai.
Aku nak pulang ke Jelebu untuk berjumpa kawan-kawan lama dan nak berlabun berbagai cerita.
Pada Isnin akhir penggal itu Guru Besar Aziz Ismail memberi ucapan dalam Dewan Hargreaves.
“Mereka yang balik ke Selatan jangan singgah ke Kuala Lumpur. Teruskan kereta api ke Gemas  dan Johor Bahru.
“Do not stop in Kuala Lumpur. Do not enter Kuala Lumpur for security reason.”
Untuk bercuti kami pulang ke kampung naik kereta api.
Keretapi Tanah Melayu (KTM) menyediakan koc khusus.
Paling belakang koc MCKK, diikuti koc Star dan paling akhir koc SDAR.
Di dinding koc ada tertulis nama-nama sekolah ini.
Kereta api dari Butterworth akan sampai ke Kuala Kangsar jam 12.00 malam.
Kami sampai ke Kuala Lumpur stesen akhir jam 7.00 pagi.
Kereta api Kuala Lumpur ke Singapura bergerak ke Selatan jam 9.30 pagi. Untuk pelajar Pantai Timur mereka terus ke Gemas bertukar kereta api ke Utara untuk ke Kota Bharu.
Hari Sabtu sebelum balik kampung aku pergi merayau dalam pekan Kuala.
Makan mee rebus Kedai Pak Kassim. Tak sabar menunggu malam untuk naik kereta api.
Lepas makan aku mengheret beg menuju ke Stesen Kuala Kangsar.
Pulang bercuti kami dibenarkan memakai seluar baju dan biasa, tidak lagi uniform sekolah.
Wow! Bangga rasanya dapat menyarungkan seluar jeans baru warna hitam yang dihadiahkan oleh Ghani kepada aku.
Di Stesen Kuala Kangsar ramai pelajar Melaka, Johor, Negeri Sembilan, Pahang, Terengganu dan Kelantan.
Aku sebagai pendatang baru tingkatan enam wajib membeli tiket.
Pelajar dari tingkatan lima ke bawah ada waran tiket percuma.
Mereka ada “group leader” yang ditugaskan membawa senarai nama pelajar.
Semua tersusun. Semua teratur. Semua sudah menjadi tradisi budak koleq.
Aku merayau di stesen tiba-tiba aku teringat akan marijuana.
Tanpa disuruh tanpa ditanya aku memberanikan hati dan bertanya pada mamak tuan empunya kedai kopi dalam stesen.
“Ganja ada?” Aku bertanya secara seloroh tanpa menunggu jawapan.
Aku terperanjat besar bila Mamak itu menjawab: “Ada.”
Dia ke meja membuka laci dan mengeluarkan satu kartus ganja.
Kartus ini terminologi untuk ganja.
Ini bahasa anak muda untuk ukuran ganja.
Ganja ini diikat dalam kertas minyak kuning yang biasanya diguna sebagai pembalut buku. Kartus ganja ini sebesar saiz bateri AA.
“Seringgit satu.” Mamak berkata.
Aku tidak percaya apa yang terjadi. Aku mengeluarkan duit dan terus menyimpan satu kartus ganja.
Tahun 1969 aku bukan perokok. Dan di Stesen Kereta Api Kuala Kangsar adalah kali pertama aku membeli ganja.
Ghani yang akan pulang ke Batu Pahat ada bersama di Stesen.
“Aku beli ganja dari Mamak Keling tu.” Orang pertama aku beri tahu.
“Apa? Ada ke?” Ghani membalas dengan persoalan.
Kereta api sampai. Kami naik dan masuk koc.
Dalam kereta api aku ada askar Melayu dengan pakaian hijau.
Mereka juga ada membawa senjata.
Apakah mereka menjaga penumpang atau dalam perjalanan ke kem mereka.
Pada hemat aku pasti askar baju hijau ini sedang menjaga koc kami.
Kerana  mereka memakai pakaian seragam lengkap dan membawa senjata di tempat orang ramai.
Maka aku teringat kata-kata Guru Besar Aziz Ismail: "Keadaan terkawal tapi berhati-hati."
Dengan adanya askar ini aku merasa selamat.
Perjalanan agak lama. Tapi tidak membosankan. Berjalan ke hulu ke hilir bersembang melihat malam.
Di Ipoh pelajar dari Star sampai. Kereta api ini tidak laju.
Kereta api serombong asap. Ianya berhenti di setiap stesen.
Subuh kereta api sampai ke Tanjung Malim. Pelajar dari SDAR masuk.
Akhirnya sampai ke Stesen Besar Kuala Lumpur.
Selain dari Ghani ada Rashid yang juga pulang ke Batu Pahat. Baharuddin ke Tangkak. Hatta Shahrom dari aliran Sains ke Johor Bahru.
Kami semua budak koleq pendatang baru berkumpul di Kuala Lumpur menunggu kereta api dari Kuala Lumpur ke Singapura jam 9.30 pagi.
“Ghani, mari tengok KL.” aku mengajak Ghani.
“Eeeh, mana boleh, bahaya. HM kata jangan masuk KL, tak selamat.”
Bila Ghani menolak aku ajak Hatta. Dia pun turut menolak.
Hati aku ingin melihat Kuala Lumpur pasca 13 Mei.
Aku nak tahu, aku ingin melihat sendiri Kuala Lumpur dengan mata kepala aku sendiri.
Aku hendak membandingkan desas-desus yang aku dengar dengan kenyataan sebenar.
Aku juga hendak merujuk kembali apa yang aku baca di Utusan.
Aku dengan yang lain berpisah. Aku meninggalkan beg aku di tempat simpan barang.
Aku menapak keluar stesen tanpa satu arah tujuan yang khusus.
Aku bukan warga kota Kuala Lumpur tapi ada pengalaman kerana beberapa kali singgah di Kuala Lumpur. Kali akhir ketika aku dan Lee Keong “hitch hike” ke Pulau Pinang.
Aku tahu di tepi sungai tidak jauh dari Stesen Kereta Api Kuala Lumpur ada stesen bas.
Aku menapak arah ke sana.
Jangkaan aku tepat. Aku nampak bas Seri Jaya warna biru tua. Aku memerhati ke kepala bas mencari ke arah mana yang nak aku tuju.
Aku ternampak di kepala bas, Kampung Pandan. Aku meloncat naik.
“Nak ke mana?” Penjual tiket bertanya.
“Stesen akhir.” Aku menjawab.
Sebenarnya aku tidak tahu ke mana yang nak dituju.
Bas berjalan melintasi Stesen Bas Foh Hup Pudu. Wilayah ini aku tahu. Kemudian mengelencong masuk ke kawasan perkampungan yang tidak mewah.
Mata aku mencari-cari dan memerhati.
Sebenarnya aku tidak ada rujukan tentang wilayah ini.
Mata aku untuk kali pertamanya merakam apa yang aku ternampak.
Tiba-tiba bas lalu di hadapan sederet kedai.
Hah! Aku ternampak ditengah deretan kedai ini asalnya sebuah kedai terbakar hangus.
Dalam fikiran aku ini pastilah kedai Cina yang dibakar oleh orang-orang Melayu.
Bas berjalan lagi. Kami masuk kawasan kampung Melayu.
Pada hemat aku ini pastilah Kampung Pandan.
Ada rumah-rumah papan berbentuk sama. Ada juga kumpulan rumah setinggan.
Justeru yang membakar kedai Cina itu pastilah warga Kampung Pandan.
Mata aku terpandang pada tembok batu.
Ada cakaran di dinding: “Ahmad Chicago”.
Siapa si Ahmad ini dan kenapa Chicago tidak aku tahu.
Bas berhenti di stesen akhir.
“Bang, nak pulang naik bas kat mana?” Aku bertanya pada penjual tiket.
“Bas lalu sebelah ini juga, tapi ikut jalan lain masuk Batu Road. Kau ni nak ke mana?” Tukang tiket jadi hairan melihat aku naik balik tidak tahu ke mana tujuan. “Jalan-jalan. Saja je bang, nak nengok KL.” Aku menerangkan.
Aku menyeberang jalan dan menunggu bas untuk pulang.
Tidak lama aku menunggu. Bas ini membawa aku masuk kembali ke dalam pusat kota tapi melalui jalan lain.
Dua kali lagi aku nampak cakaran di dinding kedai: “Ahmad Chicago”.
Bas masuk ke Batu Road. Aku ternampak satu lagi bangunan  terbakar.
Dari dalam bas aku perhatikan ini pastilah yang dikatakan berlaku pergaduhan Melayu-Cina. Kedai yang terbakar itu kedai Cina.
Akhirnya aku sampai kembali ke stesen bas tepi sungai.
Wilayah ini aku kenal.
Aku menapak dan terus kembali ke Stesen Besar Kereta Api Kuala Lumpur. Di stesen aku nampak askar dengan senjata masih ada di sana sini.
Sudah tengah hari. Pasti Ghani, Hatta, Baharuddin dan Rashid kini dalam perjalanan ke Gemas.
Aku mengambil beg di bilik simpan barang dan terus menapak ke Jalan Pudu.
Aku wajib mengambil bas Foh Hup untuk ke Seremban.
Satu jam perjalanan aku akan sampai di Seremban.
Dari Seremban aku naik Bas Lim ke Kuala Klawang.
Dari Kuala Klawang aku cari kereta “prebet sapu” untuk ke Chenor.
Dalam bas For Hup aku melintasi Penjara Pudu.
Dalam bas aku terfikir aku sudah melanggar arahan Guru Besar Aziz Ismail yang melarang masuk ke dalam kota Kuala Lumpur.
Tapi ini seperti sajak Chairil Anwar: “Aku ini binatang jalang dari kumpulan terbuang”.
Aku tepuk badan aku kerana berani melihat apa yang berlaku di Kuala Lumpur walaupun ini adalah bulan Jun 1969.
Rangka bangunan rumah kedai yang terbakar sentiasa segar dalam ingatan.
Aku tak sabar nak sampai ke Kampung Chenor. Nak jumpa kawan-kawan kerana aku ada satu kartus ganja.
Epilog:
Tahun 2022 setiap kali aku pergi ke Pasar Chow Kit aku akan melintasi kedai yang terbakar itu.
Ianya terletak di hadapan Stesen Monorel depan Hospital Kuala Lumpur hampir dengan Kampung Baru.
Setiap kali aku ke Kampung Pandan aku akan terlihat kembali rangka kedai yang terbakar itu.
Dulu hanya ada beberapa pintu. Tahun 2022 ianya menjadi pekan besar.


Muafakat Nasional masih belum tamat, kata timbalan presiden Umno

Kerjasama Umno dan PAS menerusi Muafakat Nasional (MN) masih belum tamat, kata Timbalan Presiden Umno Mohamad Hasan.Beliau bagaimanapun mengakui hubungan itu telah sampai ke “ayat akhir” tetapi belum “dikhatamkan”.“Tetapi kita perlu jelaskan kita cuma akan bersama dengan yang setia, bukan orang yang main banyak kolam yang akhirnya nanti ramai yang keliru dan kita sendiri pun keliru,” katanya pada sidang media selepas perasmian serentak Perhimpunan Agung Wanita, Pemuda dan Puteri UMNO di sini malam ini.Beliau berkata demikian ketika ditanya mengenai hala tuju MN yang piagamnya yang dimeterai Umno dan PAS pada 14 September 2019.Ditanya sama ada PAS dijemput menghadiri Perhimpunan Agung Umno 2021 kali ini, Mohamad berkata: “Sebab kekangan tempat…tempat tidak mengizinkan, prosedur operasi standard (SOP)… cakap bersopan”.Mengenai pilihan raya umum (PRU), beliau berkata kehendak ia diadakan segera adalah kemahuan parti.“Saya sebagai pengarah pilihan raya parti, saya merancang strategi supaya parti menang dalam pilihan raya. Sekarang tiba masanya untuk kami bertindak, jadi biarlah kami bincang di peringkat pimpinan tertinggi parti, apa baik apa tidak baik, apa untung, apa ruginya kepada parti,” katanya.


Selangor tetapkan bilangan baru jemaah di masjid, surau

Jawatankuasa Tetap Agama Islam Selangor mengeluarkan ketetapan baru bilangan jemaah solat fardu lima waktu, solat Jumaat dan solat sunat tarawih di semua masjid dan surau di enam daerah di negeri ini yang dikenakan perintah kawalan pergerakan (PKP) iaitu Petaling, Hulu Langat, Gombak, Klang, Sepang dan Kuala Langat.Jawatankuasa itu dalam satu kenyataan memaklumkan di Masjid Sultan Salahuddin Abdul Aziz Shah dan Masjid Tengku Ampuan Jemaah, seramai 500 orang termasuk pentadbir dibenarkan menunaikan solat Jumaat manakala solat fardu dihadkan kepada 200 jemaah termasuk pentadbir.Bagi solat sunat tarawih, bilangan jemaah dihadkan seramai 600 orang di Masjid Sultan Salahuddin Abdul Aziz Shah manakala 550 jemaah di Masjid Tengku Ampuan Jemaah.Menurut kenyataan itu, bagi masjid pengurusan dan masjid kariah, solat Jumaat dihadkan kepada 100 orang dan solat fardu 100 jemaah manakala 100 jemaah muslimin dibenarkan untuk menunaikan solat sunat tarawih di masjid berkenaan.Seramai 200 jemaah pula dihadkan untuk solat Jumaat, solat fardu (200) dan solat sunat tarawih (200 muslimin) di masjid institusi manakala di surau solat jemaah, seramai 50 orang dihadkan untuk menunaikan solat Jumaat, solat fardu (50) dan solat sunat tarawih (50 muslimin).Jelas kenyataan itu, di Surau Kariah pula solat fardu dihadkan kepada 50 jemaah dan 50 muslimin dibenarkan menunaikan solat sunat tarawih.Solat Jumaat, solat fardu dan solat sunat tarawih bagi daerah terlibat pelaksanaan PKP bersyarat (PKPB) di Sabak Bernam, Kuala Selangor dan Hulu Selangor adalah kekal mengikut ketetapan terdahulu.


Prestasi PN pada PRN Melaka beri saingan di PRU15

Tidak dinafikan Perikatan Nasional (PN) tewas di pilihan raya negeri (PRN) Melaka.  Tetapi, ramai penganalisis politik agak terkejut dengan sokongan pengundi kepada PN walhal ia baru dua tahun dipimpin oleh Muhyiddin Yassin dan pertama memasuki pilihan raya.Ketua Penyelidikan Ilham Centre, Mohd Yusri Ibrahim, memuji Bersatu setelah memenangi dua kerusi dan “memberi saingan bermakna di beberapa kerusi segmen Melayu, prestasi ini secara relatif sangat cemerlang”.“Prestasi ini akan memberi keyakinan baru kepada mereka untuk memberi saingan bermakna dalam PRU15 akan datang,” tambahnya.Kemenangan BN merampas 21 kerusi di Dewan Undangan Negeri (DUN) dari jumlah 28 dipertandingkan, masih boleh dipersoalkan atas beberapa faktor.  Antaranya:Dengan masa mengundi sehari sahaja dan dalam suasana ancaman Covid-19, seperti dijangka mereka yang keluar mengundi rendah kira-kira 66%. Dari jumlah anggaran 470,000 pengundi berdaftar, kira-kira 310,200 orang keluar mengundi. Barisan Nasional (BN) mendapat 40% undi, ia itu 124,080 pengundi memangkahnya.  Ini bermakna, hanya 26.4% dari keseluruhan pengundi berdaftar memilih BN. BN memerintah Melaka dengan hanya lebih sedikit dari seperempat jumlah pengundi berdaftar di Melaka.Terdapat 160,000 pengundi tidak keluar untuk memilih kerajaan Melaka.  Menurut Dr Mohd Yusri mereka ini terutamanya pengundi berada di luar kawasan pilihan raya (mungkin kerana bertugas di luar Melaka).Pemerhatian dari klip-klip video dari semua saluran berita TV menunjukkan sebilangan besar pengundi adalah gologan veteran yang dianggarkan 40 tahun dan ke atas.  Generasi muda serta golongan tahap sosio-ekonomi menengah dan ke atas mempunyai pandangan negatif terhadap politik yang berluasa kebelakangan ini.Dari apa yang telah dikemukakan, beberapa strategi yang boleh dibentuk of PN atau PH untuk bersaing dengan lebih berkesan pada PRU15.  Ramai juga penganalisis politik meramalkan PRU15 akan berlaku dalam masa terdekat, kurang dua tahun dari sekarang.Alasannya dua, BN perlu bertindak dalam suasana keangkuhan serta kecepatan kejayaan baru ini sebelum ia pudar, dan mengelak pergaduhan di kalangan pemimpin Melaka dalam rebutan jawatan ketua menteri.Orang ramai sedia maklum ungkapan “terdapat dua singga di atas bukit” dalam kerajaan Melaka, yang pernah disuarakan oleh bekas ketua menteri Melaka dari Umno Idris Haron yang kini melompat ke Parti Keadalan Rakyat. Perebutan ini dijangka akan berterusan kerana kecoh di Melaka apabila lantikan Sulaiman Md Ali selaku ketua menteri dilakukan tergesa-gesa pada jam 1 pagi pada Ahad, hanya beberapa jam selepas Suruhanjaya Pilihan Raya mengumumkan kemenangan BN.“Adalah difahamkan keputusan acara angkat sumpah (ketua menteri) disegerakan setelah diketahui ada percubaan ahli DUN Tanjung Bidara Rauf Yusoh menuntutnya,” lapor Joceline Tan, The Star online, Ahad lalu.Rauf sendiri tidak hadir di acara angkat sumpah ketua menteri di hadapan Yang di-Pertua Melaka Mohd Ali Rustam.Memandangkan masa yang terlalu suntuk ini, PN perlu mengorak langkah membina strategi.Sebagai gabungan politik baru serta bertanding sendirian tanpa kerjasama dengan BN, PN mempamerkan prestasi membanggakan dalam PRN Melaka.Ia berjaya memenangi dua kerusi di Sungai Udang dan Bemban, dan memberi saingan bermakna di beberapa kerusi kawasan  Melayu.  Contohnya, di Tanjung Bidara, calon Bersatu Mas Ermieyati Samsudin hanya kalah kepada Rauf dengan kelebihan 368 undi sahaja sedangkan kawasan ini adalah kubu Umno.Lagi menggemparkan ialah walaupun PH memenangi 5 kerusi, 4 adalah dari DAP dan 1 dari Amanah. PKR tidak memenangi sebarang kerusi! Ini bererti, dalam kalangan pengundi majoriti Melayu, PN adalah pencabar terbesar kepada BN di Melaka. Prestasi ini perlu diteruskan sehingga PRU15.Setelah mengumpul sokongan agak baik dalam segmen Melayu melalui kerusi yang ditandingi oleh Bersatu, Pas dan Gerakan, PN perlu mulai sekarang membentuk strategi dan ambil kira hal-hal seperti berikut dengan serius:Slogannya perlu ringkas, terang dan menjulang perjuangan PN membasmi rasuah dalam kerajaan BN yang mana terdapat pemimpin mereka berdosa besar melakukan rasuah.  Elemen dosa yang dikaitkan dengan menentang ajaran Tuhan perlu dilaungkan berserta nilai kerugian kepada pengundi setempat jika ia digunakan untuk membina hospital, rumah kos rendah dan bantuan kewangan mikro menjana pekerjaan. Emosi pengundi perlu disentuh supaya mereka yakin hak mereka telah dicerobohi oleh pemimpin Umno.Orang Melayu amat sensitif dengan pelanggaran hukum Tuhan, terutamanya orang Muslim sendiri. Jumlah wang rasuah yang dicuri perlu dinyatakan dalam konteks apa yang rakyat rugi dan dikhususkan pada setiap kawasan pilihan raya.Contohnya, kalau jumlah rasuah itu RM800 juta, calon di kawasan Tanjung Bidara laungkan kepada pengundi bukan wang tetapi benda yang mereka boleh rasa kehilangannya seperti hospital, sekolah atau pinjaman usahawan mikro jika wang itu tidak dicuri dan dibelanjakan di Tanjung Bidara.Lihat bagaimana lidah pengarang New Straits Times menulis mengenai permohonan pemimpin Umno yang memohon RM100 juta rumah dan tanah sebagai hadiah kerajaan kepada bekas perdana menteri yang dianggap tidak malu:  “Dalam kes Najib Razak, jumlahnya adalah RM100 juta – bersamaan 200,000 penerima penghargaan terima kasih (bernilai RM500) pertugas barisan hadapan (yang memerangi Covid-19), jumlah ini adalah dua kali ganda dari apa kerajaan peruntukkan kepada barisan hadapan.”Cari slogan yang berkaitan dengan misi utama PN (anti-rasuah) seperti ini: Kekayaan Dikongsi Bersama, atau Keuntungan Negara Untuk Semua, atau Kesejahteraan Hidup Diredhai.Mulai dari sekarang kumpulkan setiap kes-kes rasuah yang dilakukan oleh pemimpin Umno, terutamanya 1MDB. Perbicaraan 1MDB ini dijangka akan berlarutan untuk beberapa tahun lagi. Gunakan kesempatan ini untuk mencemuh pemimpin Umno dan kerugian kepada rakyat kerana kehilangan hampir RM40 bilion dalam bentuk jumlah rumah murah yang boleh dibina, industri baru dan bantuan kewangan kepada mereka berpendapatn rendah yang tinggal di kawasan pilihan raya apabila berkempen.Gunakan prinsip apabila audien meragui hujah ada, gunakan fakta.  Oleh itu, kumpulkan fakta.  Contohnya, di permulaan ceramah gunakan audio-visual untuk menayangkan dokumentari dari pengulas bebas Wall Street Journal (373,441 penonton), Bloomberg (669,420 penonton) dan doku-komedi Hasan Minhaj (1,851,839 penonton) mengenai 1MDB supaya ingatan kolektif (collective memory) audien sentiasa subur bagaimana kerajaan BN diperdaya oleh budak 27 tahun Jho Low dan pengurusan pelaburan kelas dunia Goldman Sachs.  Lihat di pautan:8 minit Wall Street Journal:  https://www.youtube.com/watch?v=DPbWDuH1DhI14 minit Bloomberg dokumentari:  https://www.youtube.com/watch?v=tzp72WFSR5I18 minit Doku-komedi Hasan Minhaj:  https://www.youtube.com/watch?v=KmZZfWdlEFYKemas kini dan tingkatkan rangkaian cawangan PN di semua daerah berkepentingan.  Ia seharusnya menjadi nadi pengumpulan data masalah setempat, penyelesaian dan penyebaran maklumat terkini kepada bakal pengundi.Letak sasaran seminggu satu isu besar dibawa ke Parlimen atau dihebohkan melaui sidang media supaya dilaporkan di media perdana dan sosial. Terlalu banyak kelemahan kerajaan pimpinan BN yang boleh diketengahkan. Contohnya, tugas utama ahli Parlimen ialah menggubal undang-undang dan membawa penyelesaian masalah rakyat, tetapi banyak hal terabai sahaja.Mengapa sekarang banyak kes rasuah dan salah guna kuasa yang didapati bersalah di Mahkamah Tinggi tetapi diterbalikkan sabitannya di Mahkamah Rayuan? Pisahkan Jabatan Peguam Negara dan Suruhanjaya Pencegah Rasuah Malaysia dari kawalan Pejabat Perdana Menteri, permudahkan lagi pendakwaan dan sabitan kesalahan ke atas kes-kes rasuah dan salahguna kuasa. Ini belum lagi hal ekonomi, kesihatan, pertanian, perumahan dan pendidikan.Rakan PN dalam PAS dan Gerakan perlu menguasai kehebatan berpidato; dari mengemukakan masalah di kawasan pilihan raya, ke merangka hujah permasalahan hingga mencadangkan penyelesaian. Mereka perlu pandai menggunakan sosial media dan berdepan dengan para wartawan.PAS perlu keluar dari kepompong isu-isu agama sahaja.  Kebanyakan isu yang dibawa dan hujah mereka tidak masuk akal. Bangkangan terhadap bendera putih dan penyelesaian dengan doa sahaja tidak boleh menghindarkan keperluan segera anak yang kelaparan sementara ibu-bapa kehilangan punca pencarian hidup. Tohmahan terhadap nama arak Timah dan gambar “kopiah” hanya memperlihatkan betapa ceteknya pemikiran kritis pemimpin parti ini.Untuk membentuk kerajaan, PN akan memimpin Melayu, Cina dan India. Semua bangsa mempunyai masalah dan permintaan, ia perlukan pendekatan berlainan kerana perbezaan budaya, agama dan corak hidup. Oleh kerana kaum Cina dan India telah mula sedar mereka perlu berpakat dan bersatu dengan parti Melayu, Gerakan wajib ditonjolkan sebagai sebarisan dengan semua parti gabungan dalam PN.Ketika ini, biarkan Umno dalam kealpaannya. Melaka bukan Malaysia. Pergaduhan sesama pemimpin dalam Umno dan rasuah adalah budayanya. Kemenangannya adalah kebetulan, kerana orang muda menghindari undi, ketakutan jangkitan Covid-19 dan usia muda PN di mana misi, slogan dan strateginya masih belum kemas.Di peringkat PRU15 kelak, dengan terhindarnya ancaman Covid-19, bertambah undi dari pemilih 18-20 tahun, dan hebahan rasuah dan salah guna kuasa yang lebih meluas di media sosial yang ia tidak boleh kawal akan menentukan kelangsungan hidupnya.Khairuddin Othman adalah bekas wartawan Berita Harian.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pertuduhan rasuah, pengubahan wang haram terhadap Azeez tidak boleh bertahan, kata peguam

Mahkamah Rayuan hari ini dimaklumkan bahawa pertuduhan rasuah dan pengubahan wang haram terhadap bekas Pengerusi Tabung Abdul Azeez Abdul Rahim tidak boleh bertahan kerana ahli politik itu merupakan pekerja Syarikat Menuju Asas Sdn Bhd.Peguamnya Amer Hamzah Arshad berkata analisis laporan kewangan oleh Suruhanjaya Pencegahan Rasuah Malaysia (SPRM) menunjukkan Azeez adalah pekerja syarikat itu dan beliau menerima gaji yang sah serta membayar cukai pendapatannya.“Saya berhujah memandangkan laporan ini tidak dicabar oleh pihak SPRM, mereka menerima fakta bahawa beliau (Azeez) adalah pekerja syarikat Menuju Asas dan menerima gaji yang sah,” katanya ketika berhujah di hadapan panel tiga hakim diketuai Kamaludin Md Said.Beliau berkata berdasarkan fakta ini, pihak berkaitan tidak boleh berbolak-balik kerana dari satu segi, mereka mengakui bahawa Azeez sememangnya makan gaji dengan syarikat itu tetapi pada masa sama, masih mendakwanya dengan pertuduhan menerima hasil daripada aktiviti yang tidak sah daripada majikan.“Perkara ini jelas tidak boleh bertahan meskipun tanpa perbicaraan penuh,” katanya sambil menambah tiada satu pun pertuduhan rasuah dan pengubahan wang haram terhadap Azeez boleh bertahan di mana-mana mahkamah.Azeez, 55, mengemukakan rayuan terhadap keputusan Mahkamah Tinggi menolak permohonan beliau untuk membatalkan tiga pertuduhan rasuah membabitkan RM5.2 juta yang mempunyai kaitan dengan projek jalan raya di Perak dan Kedah serta 10 pertuduhan pengubahan wang haram membabitkan RM13.9 juta yang didakwa diterimanya daripada syarikat Menuju Asas.Bagi pertuduhan rasuah, beliau didakwa melakukan perbuatan itu di CIMB Bank, Jalan Tun Perak, Kuala Lumpur pada 8 Disember 2010 dan Affin Bank, Puchong City Centre, Selangor pada 13 Jun 2017 dan 10 April 2018 manakala bagi pertuduhan pengubahan wang haram, Azeez didakwa melakukan perbuatan itu di Lembah Klang antara 8 Mac 2010 dan 30 Ogos 2018.Abang Azeez iaitu Abdul Latif pula pada asalnya berdepan dua pertuduhan bersubahat dengan beliau menerima RM4 juta sebagai upah membantu syarikat Menuju Asas mendapatkan projek jalan raya secara tender terhad daripada kementerian kerja raya.Bagaimanapun, Latif dilepas tanpa dibebaskan daripada pertuduhan pada Februari susulan permohonan yang dikemukakan pendakwaan.Pada prosiding hari ini yang dikendalikan secara maya, Amer turut berhujah bahawa pertuduhan pindaan membabitkan pengubahan wang haram kekurangan butiran yang sekali gus menjejaskan keupayaan anak guamnya dalam mengemukakan pembelaan berkesan.


Debat diskriminasi kaum tercetus kembali ketika Singapura sasar hukum mati seorang lagi banduan

Singapura menetapkan pelaksanaan hukuman mati terhadap seorang lagi lelaki Melayu tempatan yang disabitkan kesalahan dadah, langkah yang bakal mencetuskan debat berhubung bilangan tidak seimbang banduan etnik minoriti itu yang dihukum gantung sampai mati selain kecaman yang kian meningkat terhadap undang-undang kejam berkait kesalahan dadah.
Pihak berkuasa penjara Singapura memaklumkan kepada keluarga Nazeri Lajim, 64, bahawa pelaksanaan hukuman matinya akan dijalankan pada 22 Julai atau Jumaat depan, mengenepikan rayuan ahli keluarganya yang memohon supaya pengampunan presiden diberikan sebagai usaha terakhir menyelamatkan nyawanya.
Nazeri merupakan salah seorang dari 17 banduan bilik akhir yang memfailkan saman terhadap kerajaan Singapura, mendakwa wujud diskriminasi kaum dalam pendakwaan di mahkamah berdasarkan etnik Melayu mereka.
Saman itu ditolak akhir tahun lalu selepas hakim menyifatkan saman tersebut sebagai salah guna proses mahkamah.
Peguam negara Singapura juga turut mendakwa dua peguam yang mewakili mereka di mahkamah, di mana mereka diperintah membayar kos kerana memfailkan saman "tanpa persetujuan".
Pemakluman berhubung pelaksanaan hukuman mati Nazeri dibuat seminggu selepas warga Malaysia, Kalwant Singh dan seorang lagi warga Singapura Norasharee Gous dihukum gantung walaupun terdapat rayuan serupa mengenai hukum bunuh itu daripada aktivis dan peguam hak asasi manusia.
Kerajaan Singapura diterajui Parti Tindakan Rakyat (PAP) tetap mempertahankan undang-undang di negara itu yang memperuntukkan hukuman mati sejak beberapa bulan kebelakangan ini walaupun negara jirannya, Malaysia mengumumkan keputusan akan memansuhkan hukuman mati mandatori bagi pesalah berkait kes dadah.
Nazeri adalah anak daripada pasangan Melayu dari sebelah ibunya sementara bapanya adalah seorang Inggeris yang berkhidmat dengan tentera Britain.
Berasal daripada keluarga miskin di mana dia cuba keluar daripada keadaan hidup daif namun akhirnya terjebak dengan ketagihan dadah.
"Kami adalah keluarga yang sangat-sangat miskin pada masa itu. Kami bergelut dengan keadaan itu, keluarga saya bekerja keras,”kata Nazira yang merupakan adik perempuannya dalam sebuah wawancara diterbitkan NGO anti hukuman mati Transformative Justice Collective.
“Untuk pengetahuan, (pada waktu itu) kami seperti orang yang tidak tentu hala tuju. Ibu saya tiada masa (untuk didik kami) kerana ibu saya bekerja keras. Kemudian keluarga kami hancur," kata Nazira mengenai nasib keluarganya selepas kematian bapanya.
Nazeri dihukum gantung sampai mati pada 2017, lima tahun selepas ditangkap ketika operasi anti narkotik dijalankan pihak berkuasa, di mana dia ditahan ketika baru sahaja menerima dua bungkusan mengandungi heroin daripada seorang individu bernama Dominic Fernandez, menurut dokumen mahkamah yang dilihat MalaysiaNow.
Nazeri berkata jumlah dadah yang dihantar kepadanya adalah satu kesilapan.
"Saya mahu pulangkan semula bungkusan kedua dalam simpanan saya kerana saya yakin ia adalah satu kesilapan di pihak pembekal dadah.
“Saya sedar hukuman keras yang boleh dikenakan terhadap saya oleh pihak berkuasa Singapura berhubung dadah diamorfin dan saya tidak akan cuba untuk menyimpan kuantiti yang banyak kerana takut hukuman gantung," katanya dalam afidavit yang difailkan bagi pembukaan semula kesnya.
Peguam terkenal M Ravi yang cuba membuka semula kesnya pada 2020 dengan sokongan penjelasan perubatan, menegaskan dadah yang ditemui dalam simpanan Nazeri adalah untuk kegunaan peribadi.
"Nazeri mengalami ketagihan dadah yang merupakan satu penyakit. Malah hakim perbicaraan turut bersedia untuk menerima kenyataan bahawa Nazeri menggunakan lima paket heroin setiap hari untuk kegunaan peribadinya," kata Ravi dalam maklum balasnya mengenai pemakluman jadual pelaksanaan hukuman mati terhadap Nazeri.
“Tidak masuk akal untuk bunuh seseorang yang sakit dan mengalami masalah penagihan dadah yang serius.
“Orang sakit perlu dirawat, bukan bunuh. Sekali lagi seorang dari golongan rentan yang berasal daripada etnik minoriti bakal digantung sampai mati."


Saya hanya tahu akaun milik Najib selepas siasatan 1MDB bermula, kata saksi

Seorang pengurus kanan jabatan sebuah bank memberitahu Mahkamah Tinggi semalam bahawa beliau hanya mengetahui akaun persendirian dengan kod nama AmPrivate Banking-MR adalah milik bekas perdana menteri Najib Razak ketika siasatan mengenai 1Malaysia Development Berhad (1MDB) bermula.Bekas pengurus kanan di Jabatan Jualan Pertukaran Mata Wang Asing Ambank Rosliza Ishak, 48, berkata sewaktu beliau mengambil alih portfolio pelanggan “AM Private Banking Division” daripada pegawai atasannya, beliau tidak diberitahu mengenai butiran pemilik akaun.“Saya tahu ada pelanggan daripada “AM Private Banking Division” yang lebih suka sekiranya identiti mereka tidak didedahkan, walaupun kepada pegawai bank itu sendiri.“Mereka (pegawai atasannya) juga tidak menyebut akaun tersebut adalah milik Datuk Seri Najib. Saya hanya diberitahu kod nama dan tiada maklumat lain didedahkan,” katanya ketika disoal balas peguam Wan Aizuddin Wan Mohammed pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi Najib.Terdahulu, Rosliza ketika membacakan pernyataan saksinya berkata beliau telah menukar mata wang pound sterling £8.7 juta (RM45,837,485.70) dalam enam transaksi, antara 23 Jun dan 19 Disember 2014 selepas menerima arahan daripada bekas pengurus perhubungan pelanggan Ambank Joanna Yu.“Yu akan memberikan arahan kepada jabatan saya selepas pelanggan bersetuju dengan kadar tukaran wang asing yang diberikan. Jabatan saya kemudiannya akan membuat pertukaran (wang asing) mengikut arahan yang diberikan oleh Yu, selepas pelanggan mengesahkan pertukaran tersebut,” kata saksi pendakwaan ke-25 itu.Bagaimanapun, Rosliza berkata Yu tidak menyebut secara spesifik identiti pelanggan bagi akaun yang dikendalikannya, kerana kesemua transaksi hanya menggunakan kod nama.Yu merupakan saksi penting dalam kes pecah amanah, pengubahan wang haram dan salah guna kedudukan melibatkan dana SRC International Sdn Bhd yang dihadapi Najib.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung hari ini.


Ringgit dibuka kukuh berbanding dolar AS

Bagaimanapun, ringgit menyusut nilai berbanding euro kepada 4.7374/7433 daripada 4.7212/7265 semalam dan turun berbanding pound Britain kepada 5.3858/3925 daripada 5.3576/3636.
Nilai ringgit melantun semula untuk dibuka tinggi berbanding dolar Amerika Syarikat (AS) pada pagi urus niaga Selasa.
Pada 9 pagi, mata wang tempatan menambah nilai kepada 4.4655/4710 berbanding dolar AS daripada penutupan Isnin pada 4.4755/4805.
Pengarah Urusan SPI Asset Management Stephen Innes berkata kemerosotan dolar AS diburukkan lagi oleh penurunan ketara data barangan tahan lama AS daripada jangkaan sebanyak 4.5% bulan lepas.
"Laporan itu menjejaskan sebahagian daripada langkah menaikkan kadar faedah AS. Namun begitu, para pelabur tempatan masih menjangkakan pemulihan yang menggalakkan dalam data aktiviti China yang akan dikeluarkan esok,” katanya kepada Bernama.
Sementara itu, ringgit diniagakan bercampur-campur berbanding sekumpulan mata wang utama.
Mata wang tempatan mengukuh berbanding yen Jepun kepada 3.2786/2829 daripada 3.2816/2855 pada penutup Isnin dan meningkat berbanding dolar Singapura kepada 3.3144/3190 daripada 3.3162/3204 sebelumnya.
Bagaimanapun, ringgit menyusut nilai berbanding euro kepada 4.7374/7433 daripada 4.7212/7265 semalam dan turun berbanding pound Britain kepada 5.3858/3925 daripada 5.3576/3636.


Doktor kontrak tak pernah merungut waktu saya tadbir kerajaan, kata Dr Mahathir

Dr Mahathir Mohamad hari ini berkata isu yang disuarakan oleh kumpulan doktor kontrak yang mengambil keputusan untuk melakukan mogok hari ini tidak pernah dibawa kepada perhatian beliau sewaktu mengetuai kerajaan Pakatan Harapan (PH).“Doktor kontrak adalah perkara biasa. Ia tak pernah dibawa kepada perhatian saya kerana ia bukan masalah pada waktu itu. Doktor kontrak tak merungut kerana mereka boleh nampak selepas jadi doktor kontrak mereka akan diserap ke jawatan tetap.“Masalah ini tidak berlaku pada zaman saya dan ketika Najib memerintah. Tetapi sekarang jadi masalah kerana orang-orang (doktor kontrak) ini sudah terlalu lama berada di sana,” kata bekas perdana menteri yang juga merupakan pengasas parti Pejuang, katanya ketika sidang media sebentar tadi.Beliau berkata demikian ketika diminta mengulas hartal yang dilaksanakan oleh sekumpulan doktor kontrak yang menuntut penempatan jawatan tetap dalam sektor pekhidmatan awam.Sistem kontrak diperkenalkan bekas perdana menteri Najib Razak untuk graduan perubatan, pergigian dan farmasi dalam pembentangan Belanjawan 2017 di Dewan Rakyat, dengan alasan kekangan jawatan tetap dalam sektor perkhidmatan awam.Pagi tadi, kira-kira 50 orang doktor berhimpun dalam sebuah protes Hartal Doktor Kontrak di luar Hospital Sungai Buloh, yang merupakan pusat rawatan utama bagi mangsa Covid-19.Kumpulan itu sebelum ini mendakwa kira-kira 4,000 doktor akan menyertai protes hari iniSemalam, Ketua Pengarah Kesihatan Dr Noor Hisham Abdullah mengingatkan para doktor tindakan mereka boleh mengganggu perkhidmatan perubatan di saat-saat genting.Kumpulan Hartal Doktor Kontrak bagaimanapun menegaskan protes tersebut tidak akan menyebabkan sebarang gangguan terhadap pesakit.